Tuduhan Sanusi, politik bukan bahan lawak - Ahmad Zahid

PUTRAJAYA, 13 Julai- Tidak semua perkara boleh dijadikan kempen yang akhirnya merosakkan diri sendiri, menurut Timbalan Perdana Menteri Datuk Seri Dr Ahmad Zahid Hamidi.Tegas beliau, politik bukan sesuatu perkara yang boleh dijadikan bahan lawak."Politik ini bukan bahan lawak, bukan bahan untuk bergurau. Fakta adalah fakta. Bagaimana PN (Perikatan Nasional) dititah menghadap (Yang di-Pertuan Agong), itu fakta. Begitu juga PH (Pakatan Harapan) dititah menghadap."Selepas itu saya mewakili BN (Barisan Nasonal) bersama dua rakan lain serta GRS (Gabungan Rakyat Sabah) dan GPS (Gabungan Parti Sarawak)," katanya pada sidang media selepas Majlis Menandatangani Memorandum Persefahaman (MoU) antara Lembaga Kemajuan Johor Tenggara (KEJORA) dan Institut Penyelidikan dan Kemajuan Pertanian Malaysia (MARDI) di sini.Ahmad Zahid menyelar tuduhan Menteri Besar Kedah, Datuk Seri Muhammad Sanusi Md Nor yang mendakwa Perdana Menteri, Datuk Seri Anwar Ibrahim hanya 'memandai-mandai' dan menggunakan titah Agong untuk tubuhkan Kerajaan Perpaduan.Beliau juga menyatakan enggan melayan kenyataan yang dikeluarkan oleh Muhammad Sanusi yang juga Ketua Pengarah Pilihan Raya PN.

(Ahmad Zahid Hamidi (tengah) pada sidang media di Putrajaya)


Sembilan ditahan terbabit kes pemerdagangan manusia, curi REE

(Wong Kai Hong dicari polis untuk bantu siasatan)

ALOR SETAR, 13 Julai- Polis Kedah menahan sembilan individu terbabit kegiatan pemerdagangan manusia serta kecurian sumber nadir bumi (REE) di Bukit Enggang, Sik. Ketua Polis Kedah, Datuk Fisol Salleh berkata, kesemua mereka yang ditahan hujung bulan lalu terdiri daripada empat lelaki warga Myanmar dan lima warga tempatan berusia antara 22 tahun hingga 60 tahun bagi membantu siasatan. Empat suspek tempatan termasuk seorang wanita itu ditahan pada 21 Jun lalu, manakala seorang lagi ditahan empat hari kemudian dan hasil tangkapan itu, polis berjaya menahan empat lelaki warga Myanmar serta merampas beberapa peralatan yang disyaki digunakan untuk melombong REE secara manual.  Penahanan kesemua suspek berikutan laporan yang dibuat seorang pengurus sebuah syarikat sendirian berhad yang dilantik untuk mengusahakan ladang hutan Kompartmen 12 Hutan Simpan di Bukit Enggang, Sik yang dibuat pada 31 Mei lalu. Susulan itu, satu kertas siasatan dibuka oleh Bahagian Siasatan Jenayah, Ibu Pejabat Polis Daerah (IPD) Sik di bawah Seksyen 379 Kanun Keseksaan dan Seksyen 427 Kanun Keseksaan. "Bila kita dapat laporan mengatakan barang-barang dia hilang, jadi pihak siasatan jenayah jalankan siasatan dan dapat maklumat daripada Jabatan Perhutanan serta Jabatan Mineral dan Geosains menyatakan peralatan itu adalah peralatan yang disita pada Februari."Jadi kita tengok benda (laporan) itu macam ada kontradik (percanggahan), dari situ pihak Polis Kedah menjalankan siasatan dan dapati ada kontradik tersebut. KIta telah menemu bual dan jalankan siasatan, yang mana dalam kes tersebut seramai 52 warga asing ditahan."Keterangan diambil daripada warga asing tersebut dan kita dapati ada melibatkan kes eksploitasi dan permerdangan manusia," katanya dalam sidang media di Ibu pejabat Polis Kontinjen (IPK) Kedah di sini.Polis turut merampas lebih empat guni setengah bahan mineral yang diikat dan disyaki REE seberat 99 kilogram (kg) dan dihantar ke Makmal Geosains Ipoh di Perak untuk dianalisa bagi pengesahan kandungan. Kesemua empat suspek yang ditahan dituduh di Mahkamah Sesyen Baling dengan 18 pertuduhan berasingan mengikut Seksyen 12, 14, 26B (a) Anti pemerdagangan Manusia dan Antipemerdagngan Migran 2007 (ATIPSOM) 2007 dan Seksyen 55E Akta Imigresen 1959/63.Sementara bakinya dibebaskan dengan jaminan mahkamah mengikut Seksyen 118 Kanun Tatacara Jenayah sebagai saksi pendakwaan.  Mahkamah tidak membenarkan jaminan kepada kesemua yang dituduh dan kes ditetapkan untuk sebutan semula pada 20 Ogos ini.Polis juga sedang mengesan seorang lelaki warga tempatan dikenali sebagai Wong Kai Hong, 46, yang membuat laporan polis kes kecurian peralatan perlombongan REE bagi membantu siasatan. Orang ramai yang mempunyai maklumat mengenai lelaki itu boleh hubungi pegawai penyiasat, Asisten Komisioner, Che Intan Subri menerusi talian 013-9329614.

(Fisol Salleh menunjukkan gambar lelaki yang dicari polis untuk bantu siasatan)


Pertukaran mata wang, punca nilai import makanan meningkat - Ahmad Zahid

PUTRAJAYA, 13 Julai- Permintaan yang tinggi terhadap makanan mendorong kerajaan mengimport makanan mencecah sebanyak RM62 billion setahun.Menurut Timbalan Perdana Menteri, Datuk Seri Dr Ahmad Zahid Hamidi yang juga merupakan Menteri Kemajuan Desa dan Wilayah (KKDW), selain didorong faktor permintaan pengguna, pertukaran mata wang asing juga menjadi punca nilai import makanan meningkat."Lebih daripada RM60 billion. Sebelum ini kira-kira RM48 bilion, bukan sahaja daripada segi kadar pertukaran tetapi juga daripada segi permintaan pengguna Malaysia. Kita perlu mengimport makanan agar tidak menghadapi banyak masalah," katanya pada sidang media selepas Majlis Menandatangani Memorandum Persefahaman (MoU) antara Lembaga Kemajuan Johor Tenggara (KEJORA) dan Institut Penyelidikan dan Kemajuan Pertanian Malaysia (MARDI), di sini hari ini.Tambah Ahmad Zahid, antara makanan diimport termasuklah bawang, gandum dan jagung.Turut hadir pada majlis itu, Menteri Pertanian dan Keterjaminan Makanan, Datuk Seri Mohamad Sabu dan Timbalan Menteri KKDW, Datuk Rubiah Wang.

(Tambah Ahmad Zahid, antara makanan diimport termasuklah bawang, gandum dan jagung)


Kes pecah rumah: 'Geng Eddy' dianggotai bekas pemain bola, tumpas

(Mohammad Shofee Tayib (kanan) dalam sidang media di IPD Pontian, Johor)

PONTIAN, 13 Julai- Polis berjaya menumpaskan aktiviti pecah rumah secara berkumpulan dianggotai bekas pemain bola sepak yang aktif di sekitar daerah di Johor termasuk Pontian, Batu Pahat, Tangkak dan Muar sejak Mei lalu.  Kumpulan dikenali sebagai 'Geng Eddy' itu terdiri daripada lima suspek warga tempatan berusia 24 hingga 34 tahun.  Ketua Polis Daerah Pontian, Superintendan Mohammad Shofee Tayib berkata, kumpulan itu menjalankan aktiviti pada waktu siang dengan menyasarkan kawasan perumahan yang penghuninya keluar bekerja.  "Mereka pecah masuk melalui 'sliding door' (pintu gelangsar). Kebanyakan (sasaran) rumah teres," katanya dalam sidang media di Ibu Pejabat Daerah (IPD) Pontian di sni. Dalam tangkapan tersebut, pihak polis turut merampas pelbagai barangan termasuk wang tunai, beg berjenama dan telefon bimbit.  Hasil siasatan awal mendapati kesemua suspek mempunyai rekod lampau berkaitan jenayah serta terlibat dengan dadah jenis methaphetamine.  Kesemua suspek ditahan dalam tiga tangkapan berasingan di Sanglang, Pontian, Forest City, Iskandar Puteri dan Johor Bahru pada 3 Julai lalu.  Mereka direman sehingga 17 Julai ini bagi membantu siasatan mengikut Seksyen 457 Kanun Keseksaan.

(Anggota 'Geng Eddy' yang dicekup polis)


STPM 2022: Calon dapat semua A di Kelantan meningkat

KOTA BHARU, 13 Julai- Seramai 84 calon Sijil Tinggi Persekolahan Malaysia (STPM) 2022 di Kelantan memperoleh Purata Nilai Gred Keseluruhan (PNGK) 4.0 berbanding 57 orang calon pada tahun sebelumnya.  Timbalan Pengarah Pendidikan Sektor Pembelajaran Jabatan Pendidikan Negeri Kelantan, Mohd Hassany Hashim berkata ia menunjukkan peningkatan seramai 27 orang calon dan daripada jumlah tersebut 32 orang calon memperoleh semua A bagi lima mata pelajaran yang diduduki.  "Pencapaian PNGK calon sekolah kerajaan di negeri itu bagi tahun 2022 ialah 2.93 iaitu mengatasi PNGK peringkat nasional 2.82. "Sebanyak 51 sekolah daripada 60 sekolah kerajaan yang mendaftar untuk calon STPM memperoleh kelulusan penuh 100 peratus. "Peratus lulus penuh bagi calon sekolah kerajaan pada tahun 2022 ialah 99.67 peratus atau 3,345 calon berbanding peringkat nasional 98.94 peratus atau 41,163 calon dan ini menunjukkan peringkat negeri mengatasi peringkat nasional sebanyak 0.73 peratus juga satu peningkatan yang amat signifikan," katanya pada sidang media Majlis Pengumuman Keputusan STPM Tahun 2022 di Bilik Gerakan Sekolah Kebangsaan Padang Garong 1 di sini. Tambahnya, bilangan calon sekolah kerajaan yang menduduki STPM tahun lalu adalah seramai 3,356 orang calon.  Sekolah paling cemerlang di Kelantan bagi keputusan STPM ialah Sekolah Menengah Kebangsaan (SMK) Tengku Panglima Raja, Pasir Mas (GPS 3.50) manakala SMK Pengkalan Chepa 1 dan SMK Datuk Ahmad Maher, Kota Bharu masing GPS 3.46 dan 3.40.

(Pencapaian PNGK calon sekolah kerajaan di negeri itu bagi tahun 2022 ialah 2.93 iaitu mengatasi PNGK peringkat nasional 2.82)


STPM 2022: 99.77% calon di Perlis lulus penuh

KANGAR, 13 Julai- Prestasi Gred Purata Sekolah (GPS) Perlis dalam Sijil Tinggi Persekolahan Malaysia (STPM) berada pada paras terbaik selepas mencatatkan gred 2.92 bagi keputusan peperiksaan STPM 2022.Selain itu, Perlis juga mencatat 99.77 peratus calon lulus penuh dalam peperiksaan berkenaan.Pengarah Jabatan Pendidikan Perlis, Naharudeen Othman berkata pencapaian Purata Nilai Gred Keseluruhan (PNGK) Perlis mengatasi PNGK Kebangsaan yang mencatatkan 2.82."Keputusan peperiksaan kali ini, lapan buah sekolah mencatatkan keputusan cemerlang dalam STPM, antaranya Sekolah Menengah Kebangsaan (SMK) Agama (P) Kangar, SMK Syed Alwi, SMK Putra dan SMK Derma," katanya kepada pemberita selepas mengumumkan keputusan STPM bagi negeri Perlis di SMK Putra di sini.Pada tahun 2022, seramai 443 calon menduduki peperiksaan STPM dari keseluruhan 450 calon.

(Selain itu, Perlis juga mencatat 99.77 peratus calon lulus penuh dalam peperiksaan berkenaan)


STPM 2022: 1,184 calon peroleh PNGK 4.00, majoriti calon B40

SELAYANG 13 Julai- Seramai 1,184 calon Sijil Tinggi Persekolahan Malaysia (STPM) 2022 memperoleh keputusan Purata Nilai Gred Keseluruhan (PNGK) 4.00 dengan majoriti daripadanya calon kategori B40.

Pengerusi Majlis Peperiksaan Malaysia (MPM), Profesor Datuk Dr Mohd Ekhwan Toriman berkata, pencapaian itu menyaksikan calon yang memperoleh keputusan PNGK 4.00 meningkat berbanding tahun 2021 iaitu seramai 874 orang.“Daripada 1,184 calon ini, seramai 1,009 calon atau 85.22% daripadanya adalah daripada kategori B40,” katanya pada sidang media pengumuman Keputusan STPM 2022 di sini hari ini.Sementara itu, PNGK Nasional STPM 2022 juga meningkat sebanyak 0.03 mata berbanding tahun lalu dan merupakan tertinggi sejak pelaksanaanya."PNGK Nasional dicapai pada tahun 2022 ialah 2.82, berbanding 2.79 pada tahun 2021. PNGK Nasional ini juga merupakan PNGK Nasional tertinggi sejak dilaksanakan peperiksaan STPM," katanya.Mohd Ekhwan juga memaklumkan bilangan calon mendaftar untuk menduduki STPM 2022 meningkat sebanyak 3.11% atau 1,318 calon, menjadikan jumlah calon mendaftar STPM 2022 adalah seramai 43,687 calon berbanding 42,369 calon mendaftar pada tahun 2021. Sementara itu, peratusan longgokan PNGK calon STPM 2022 turut meningkat berbanding tahun 2021.

"Dari segi pencapaian PNGK calon, secara keseluruhannya didapati peratusan longgokan calon STPM 2022 pada PNGK 3.75 dan ke atas ialah 9.59%, PNGK 3.0 dan ke atas ialah 42.96%, PNGK 2.74 dan ke atas ialah 56.97% dan PNGK 2.00 dan ke atas ialah 89.75% adalah meningkat berbanding tahun 2021," katanya.

Beliau menjelaskan, dengan peningkatan bilangan calon mendapat PNGK tersebut boleh dijangkakan lebih ramai calon lepasan STPM diterima masuk ke Universiti Awam tahun ini. Peratusan calon STPM 2022 yang mendapat lulus penuh dalam lima dan empat mata pelajaran juga meningkat kepada 31,280 calon berbanding 30,160 calon pada tahun 2021.

(Sidang media pengumuman Keputusan STPM 2022 di Selayang, Selangor)


RTM perlu kekal relevan, pastikan agenda kerajaan diterima rakyat - Suhaimi

BANGI, 13 Julai- Radio Televisyen Malaysia (RTM) perlu kekal relevan dan bergerak seiring dengan perubahan industri media kontemporari masa kini.Ketua Pengarah Penyiaran, Suhaimi Sulaiman berkata ia penting bagi memastikan agenda kerajaan untuk membina sebuah negara bangsa diikuti dengan jelas oleh rakyat.  "Saya sangat bangga berada di RTM kerana kakitangannya bukan sahaja kreatif tetapi sangat pandai dalam 'story telling' (penceritaan). Team produksi telah menyahut seruan itu dan mengubah cara penyampaian berita. Itu membuatkan ia relevan. Kita tidak ada pilihan selain mengikut selera penonton," katanya kepada pemberita selepas sesi ucap tama Persidangan Antarabangsa Komunikasi, Budaya dan Media Kontemporari (GLOCOM) 2023 di sini.Dalam pada itu, beliau yakin GLOCOM 2023 mampu menjadi platform terbaik kepada RTM dan generasi muda.  Hubungan sinergi antara pengamal kolaborasi media dan golongan akademik akan membentuk jaringan kukuh sekali gus memberi nilai tambah kepada RTM sebagai media kontemporari.

(Ketua Pengarah Penyiaran, Suhaimi Sulaiman berkata ia penting bagi memastikan agenda kerajaan untuk membina sebuah negara bangsa diikuti dengan jelas oleh rakyat)


Lima anggota polis P.Pinang direman bantu kes rasuah

(Lima suspek berpakaian baju lokap oren SPRM)

GEORGE TOWN, 13 Julai- Seorang anggota polis berpangkat Sarjan dari Ibu Pejabat Polis Daerah (IPD) Timur Laut di sini direman empat hari bermula hari ini bagi membantu siasatan berhubung kes rasuah berkaitan narkotik.

Perintah reman dikeluarkan Mahkamah Majistret George Town, Nur Melati Diana Abdul Wahab bagi membolehkan Suruhanjaya Pencegarah Rasuah Malaysia (SPRM) menjalankan siasatan di bawah Seksyen 17(a) Akta SPRM 2009.  Suspek yang bertugas di Bahagian Siasatan Jenayah Narkotik IPD Timur Laut itu didakwa meminta rasuah sebanyak RM2,500 daripada seorang individu sebagai balasan untuk menyelesaikan kes ujian saringan air kencing adik kepada individu berkenaan.  Suspek selaku pengawai penyiasat kes meminta balasan tersebut ketika berjumpa dengan individu terbabit pada Selasa lalu  Lanjutan daripada itu, suspek ditahan bersama wang perangkap oleh SPRM semalam menerusi Operasi Perangkap.  Di mahkamah sama, empat lagi anggota polis direman lima hari bermula hari ini selepas dipercayai meminta rasuah daripada seorang lelaki agar tiada tindakan diambil berhubung rekod kesalahan lampaunya.  Seorang berpangkat Koperal dan tiga berpangkat Lans Koperal dari Balai Polis Sungai Bakap berusia antara 26 hingga 33 tahun didakwa meminta wang rasuah sebanyak RM1,000. Kesemua anggota itu dikatakan menahan suspek di parkir kereta sebuah pangsapuri di Sungai Bakap pada 3 Julai lalu.  Difahamkan, suspek bersetuju menerima wang rasuah itu semalam sebelum mereka ditahan SPRM bersama wang perangkap terbabit.

(Lima suspek dibawa ke Mahkamah Sesyen Georgetown untuk permohonan reman hari ini)


Kerajaan Melaka akan perluas pasukan menangani buli

MELAKA, 13 Julai- Pasukan petugas (task force) bagi menangani kes buli di Melaka akan diperkasa dan diperluaskan.  Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, 'task force' yang diwujudkan menerusi program pembangunan sahsiah Anak Yang Baik Lagi Cerdik (ABC) itu akan menjelajah ke sekolah-sekolah seluruh negeri bagi memberi pendedahan dan penerangan kepada pelajar untuk menjauhi kegiatan buli.  Menurut Rahmad, pasukan petugas berkenaan yang telah diwujudkan sejak beberapa tahun lalu kini ditambah baik dengan membawa kaunselor ke sekolah-sekolah untuk memberikan nasihat kepada pelajar.  "Jadi kita akan membuat pemeriksaan secara mengejut ke sekolah-sekolah, asrama yang kita jangkakan ada kes buli atau terdapat kes buli."Selain memberi teguran, kita juga memberi kaunseling kepada anak-anak ini supaya menjadi pelajar yang baik."Mereka akan ke sekolah berkenaan tanpa mengira waktu siang atau malam."Pasukan berkenaan diharap dapat mengurangkan kes buli di sekolah," katanya selepas tetamu pada program Apa Khabau YB di konti siaran MELAKAfm di sini.Ketika ini pengisian program lebih tertumpu kepada sekolah berasrama penuh khususnya yang terdapat kes buli dan kemudiannya akan diperluas ke sekolah-sekolah harian.  Mengulas lanjut, beliau memaklumkan, program berkenaan menerapkan modul 5P kepada pelajar yang merangkumi aspek Penegasan, Penghukuman, Penyedaran, Pemerhatian dan Penyuraian. Dalam pada itu, Rahmad berkata sambutan Maal hijrah di Melaka akan diadakan secara menyeluruh ke seluruh negeri sepanjang Julai dan Ogos ini.  Ini termasuk program berskala besar yang akan dijadikan subsektor agama sempena Tahun Melawat Melaka 2024 (TMM 2024) bagi menarik kedatangan pengunjung dalam dan luar Melaka. "Sepanjang Julai dan Ogos ini, kita telah mengaturkan sebanyak 18 program. Program itu merangkumi semua lapisan masyarakat dan juga semua daerah dalam Melaka," katanya.


Lebih RM1.5 juta peruntukan lulus, 19 kampung di Labuan bakal terima manfaat

(Mohd Raffi Datuk Ali Hassan (dua kanan) melakukan tinjauan di salah sebuah kampung di Labuan)

LABUAN, 13 Julai- Penduduk di 19 buah kampung di Labuan bakal menerima kemudahan infrastruktur lebih sempurna susulan Kerajaan Persekutuan bersetuju meluluskan peruntukan lebih RM1.5 juta untuk beberapa projek pembangunan di kawasan itu.Perkara tersebut dinyatakan Ketua UMNO Bahagian Labuan, Datuk Mohd Raffi Datuk Ali Hassan yang memaklumkan kelulusan peruntukan berkenaan telah dimaklumkan kepadanya baru-baru ini."Saya dimaklumkan ada 19 buah kampung terlibat dalam pembinaan jalan baru yang melibatkan peruntukan hampir RM800,000 dan pembinaan lima buah rumah PPRT (Program Perumahan Rakyat Termiskin) dan 20 buah rumah yang akan dinaik taraf melalui peruntukan yang telah diluluskan Timbalan Perdana Menteri yang juga Kementerian Kemajuan Desa Dan Wilayah (Datuk Seri Dr Ahmad Zahid Hamidi), katanya selepas melakukan tinjauan di beberapa buah kampung di sekitar sini.Projek pembinaan rumah berkenaan akan dilaksanakan dalam masa terdekat, manakala projek pembinaan jalan simen telah 50% siap dilaksanakan. Dalam pada itu, Mohd Rafi menzahirkan penghargaan terima kasih kepada Ahmad Zahid atas kelulusan tersebut untuk pembangunan luar bandar di pulau bebas cukai terbabit.


Kes buli, ibu bapa perlu pantau anak-anak

ALOR SETAR, 13 Julai- Sikap tidak ambil peduli dan memberi kebebasan gajet tanpa pemantauan rapi terhadap aktiviti anak-anak menjadi punca berlakunya gejala negatif seperti buli terutamanya di sekolah. Pengarah Ghazali Shafie Executive Enhancement Programme (GSEEP), Universiti Utara Malaysia (UUM), Dr Kamarul Azman Khamis berkata anak-anak berusia belasan tahun mudah terpengaruh dengan perkara dilihat mereka di gajet.Justeru, ibu bapa perlu memainkan peranan penting  dengan sentiasa memantau gajet anak-anak bagi mengelakkan mereka terjebak dengan gejala negatif yang boleh memberi kesan terhadap masa depan mereka.  "Saya mengharapkan pendekatan bersama ibu bapa, pantaulah gajet anak-anak, jangan ada penyebaran video (negatif), jangan ada melihat video-video yang tidak baik dan sebagainya. "Baru-baru ini berlakunya kes buli, penderaan dan ia juga mengakibatkan satu perkara yang tidak baik."Saya juga mengharapkan ibu bapa memantau perlakuan anak-anak, aktiviti seharian, pergaulan, pergerakan dan sebagainya. "Mudah-mudahan kita bakal melahirkan pelajar-pelajar, ikon kepada sebuah negara yang hebat, khususnya Malaysia," katanya kepada pemberita selepas menyampaikan ceramah motivasi waris dan murid peringkat Sekolah Kebangsaan (SK) Lengkuas tahun 2023 di Kepala Batas di sini.Tambahnya, hukuman berat yang dikenakan terhadap pelaku-pelaku kes buli juga perlu dijadikan iktibar dan pengajaran oleh semua pihak agar tidak mengulangi perbuatan sama.


HSA2 bakal dibina di tanah milik Kementerian Pertahanan

(Onn Hafiz dan Mohamad Hasan di Kementerian Pertahanan di Putrajaya/Foto FB Onn Hafiz Ghazi)

PUTRAJAYA, 13 Julai- Hospital Sultanah Aminah 2 (HSA2) yang bakal dibina di Johor akan dibangunkan di salah satu tanah milik kegunaan Kementerian Pertahanan. Menteri Besar Johor, Datuk Onn Hafiz Ghazi berkata, perkara itu diputuskan hasil perbincangan bersama Menteri Pertahanan, Datuk Seri Mohamad Hasan di sini hari ini.

Satu jawatankuasa khas akan dibentuk bagi memperhalus cadangan berkenaan, seterusnya merangka pelan yang tersusun."Pembinaan HSA2 amat penting, kerana ia mampu mengurangkan kebergantungan serta kesesakan di HSA sedia ada."Semoga usaha sama Kerajaan Persekutuan dengan Kerajaan Negeri Johor akan memberi impak positif kepada kualiti hidup Bangsa Johor, seterusnya mampu mengangkat Johor sebagai sebuah negeri yang maju. Insya-Allah," katanya menerusi Facebook rasmi.Menurut Onn Hafiz, isu keselamatan dan pertahanan di Johor khususnya keselamatan sempadan turut dibincangkan dalam pertemuan itu.Hadir sama, Exco Kesihatan dan Perpaduan, Ling Tian Soon; Pengarah Tanah dan Galian Negeri Johor, Datuk Ashari Kasnan dan Pengarah Jabatan Kesihatan Negeri Johor, Dr. Mohtar Pungut@Ahmad.


Tragedi kepala air, penduduk diminta salur maklumat

KUALA TERENGGANU, 13 Julai- Penduduk sekitar kawasan Jeram Air Putih, Kemaman diminta menyalurkan sebarang maklumat berkaitan yang boleh membantu operasi pencarian seorang lagi mangsa tragedi kepala air.Pengarah Jabatan Bomba dan Penyelamat Malaysia (JBPM) negeri, Hassan 'As'ari Omar berkata sekiranya menjumpai peralatan atau barangan dipercayai milik mangsa, orang ramai boleh menyerahkannya kepada pihak berkuasa untuk tindakan lanjut."Ketika ini, operasi mencari dan menyelamat (SAR) seorang lagi mangsa tragedi kepala air telah meliputi 100 peratus kawasan pencarian, melibatkan keluasan 59.1 kilometer.  "Bagaimanapun sehingga kini masih tiada petunjuk baharu berjaya ditemukan.  "Semalam, terdapat penemuan beg dan ada beberapa dokumen penting melibatkan keluarga mangsa insiden tersebut. Pihak bomba sedang meneliti kawasan-kawasan tumpuan," katanya ketika menghadiri program BSN Care Fire Awareness di Balai Bomba dan Penyelamat Kuala Terengganu.

Berita BerkaitanTragedi kepala air: Pencarian mangsa terakhir sukar, hujan lebat keruhkan air sungaiTragedi kepala air: Pencarian mangsa terakhir fokus di sektor ATragedi kepala air: Jenazah kesembilan Muhammad Fikri selamat disemadikanTragedi kepala air: Mayat kesembilan disahkan Muhammad Fikri


Stor transit diesel di Bukit Kayu Hitam diserbu

BUKIT KAYU HITAM, 13 Julai- Sebuah stor di sini diserbu oleh Kementerian Perdagangan Dalam Negeri dan Kos Sara Hidup (KPDN) Kedah kerana disyaki menjadi lokasi transit penyelewengan minyak diesel.  Pengarahnya, Affendi Rajini Kanth berkata, serbuan menerusi operasi Ops Tiris pada Selasa itu dijalankan berdasarkan sumber risikan KPDN Putrajaya. Premis berkenaan didapati berkunci dan tiada penghuni ketika operasi sekitar pukul 10.00 malam."Hasil pemeriksaan menemui empat unit IBC tangki berisi minyak disyaki diesel dengan anggaran 3,800 liter, satu unit IBC tangki kosong, dua unit Skid Tank dan peralatan disyaki digunakan untuk aktiviti penyelewengan.  "Nilai rampasan minyak diesel dianggarkan sebanyak RM8,170. Jumlah keseluruhan nilai rampasan dianggarkan sebanyak RM28,170," katanya dalam kenyataan. Siasatan dilakukan mengikut Seksyen 21 Akta Kawalan Bekalan 1961.

"KPDN serius dalam membanteras isu penyelewengan barang kawalan bersubsidi seperti minyak diesel yang diberikan oleh kerajaan. Tujuan pemberian subsidi adalah untuk mengimbangi kos sara hidup rakyat dan bukannya untuk diselewengkan dan seterusnya menafikan hak masyarakat yang sepatutnya menikmati subsidi tersebut.

"KPDN ingin memberi amaran keras dan menegaskan bahawa kementerian tidak akan berkompromi dengan mana-mana pihak yang didapati terlibat dalam sindiket dan aktiviti penyelewengan barang kawalan," katanya.


KKM tarik produk 'Pigment Booster' Armila Beauty Kak ELL

(Armila Beauty Kak ELL Pigment Booster)

PUTRAJAYA, 13 Julai- Orang ramai digesa mengelak daripada membeli serta menghentikan penggunaan produk kosmetik 'Pigment Booster' keluaran Armila Beauty Kak ELL kerana dikesan terkandung racun berjadual.Ketua Pengarah Kesihatan, Datuk Dr Muhammad Radzi Abu Hassan menerusi Bahagian Regulatori Farmasi Negara (NPRA) Kementerian Kesihatan (KKM) memaklumkan, produk berkenaan terkandung racun berjadual 'Betamethasone 17-Valerate' yang boleh menyebabkan kulit muka nipis dan mudah mengalami iritasi, berjerawat, perubahan pigmentasi kulit serta meningkatkan risiko untuk diserap ke dalam sistem peredaran darah yang boleh membawa kesan mudarat.Justeru, pengguna produk terbabit dinasihat untuk merujuk ahli profesional kesihatan jika mengalami sebarang ketidakselesaan atau kesan advers."Susulan itu, notifikasi produk kosmetik berkenaan dibatalkan oleh Pengarah Lanan Perkhidmatan Farmasi KKM dan tidak lagi dibenarkan dijual di dalam negara."Penjual dan pengedar diingatkan supaya menghentikan penjualan dan pengedarannya dengan serta-merta kerana ia melanggar Peraturan-Peraturan Kawalan Dadah dan Kosmetik 1984," katanya dalam kenyataan.Dr Muhammad Radzi berkata, mereka yang inggar boleh dikenakan hukuman denda tidak lebih RM25,000 atau penjara tidak lebih tiga tahun atau kedua-duanya untuk kesalahan pertama dan denda tidak lebih RM50,000 atau penjara tidak lebih lima tahun atau kedua-duanya untuk kesalahan berikutnya, manakala syarikat yang melakukan kesalahan boleh didenda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

"Orang awam digalakkan untuk menyemak status notifikasi sesuatu produk komestik dengan melayari laman sesawang rasmi NPRA - www.npra.gov.my atau menerusi aplikasi 'NPRA Product Status' yang boleh dimuat turun daripada Google Play Store," katanya.


Kerajaan pertimbang akta baharu menangani isu 3R - Azalina

KUALA LUMPUR, 13 Julai- Kerajaan sedang mengkaji untuk mewujudkan satu akta baharu bagi menghukum pihak yang mempermainkan isu 3R (agama, raja dan kaum) daripada aspek sivil.Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata keperluan ini seiring dengan keadaan dan situasi semasa agar menjamin keharmonian dalam sesebuah negara. "Jadi, saya menyatakan mungkin kita perlu menilai dalam elemen positif, akta sedemikian yang dicadangkan berbentuk punitif."Maknanya kalau dia langgar, dia akan dikenakan denda. Itu lebih senang diselesaikan atau disabitkan. Kalau ikut jenayah, prosedur, pengukuran bukan mudah," katanya kepada pemberita selepas Forum Malaysia Di Ambang PRN 2023 di ibu negara.Tambah Azalina, perkara tersebut menerima maklum balas positif daripada kabinet. Forum berkenaan turut dihadiri Menteri Pendidikan, Fadhlina Sidek yang juga Ketua Wanita Parti Keadilan Rakyat (PKR) yang membicarakan berkenaan situasi politik dalam negara.


Lima kategori tiket final Piala FA bermula RM50

KUALA LUMPUR, 13 Julai- Liga Bolasepak Malaysia (MFL) mengumumkan lima kategori harga tiket untuk pertembungan di Stadium Sultan Ibrahim bagi aksi final Piala FA, Johor Darul Ta’zim (JDT) berdepan KL City FC pada 22 Julai ini.Harga tiket bermula dengan RM50 bagi kemasukan umum, manakala RM100 dan RM150 bagi kategori 'grandstand' dan 'premium' Piala FA.Sementara itu, harga tiket bernilai RM150 dan RM 200 ditetapkan bagi kategori 'grandstand' dan 'premium' MFL.Kesemua jenis tiket akan diagihkan secara sama rata kepada JDT dan KL City sebelum dijual kepada penyokong masing-masing.Penetapan harga tiket mengikut kategori tersebut sama seperti yang telah dilakukan oleh MFL dalam aksi final Piala FA dan Piala Malaysia sebelum ini.Proses penjualan tiket akan diserahkan sepenuhnya kepada pihak pengurusan kelab JDT dan KL City.


Agong berkenan hadir Majlis Perasmian Pesawat Kargo A321F

SEPANG, 12 Julai- Yang di-Pertuan Agong, Al Sultan Abdullah Ri’ayatudin Al Mustaffa Billah Shah berkenan menghadiri Majlis Perasmian Pesawat Kargo A321F milik Teleport di Sepang Aircraft Engineering (SAE). Seri Paduka Baginda bertitah, perkhidmatan logistik udara itu menawarkan perkhidmatan berpatutan dan pantas sekali gus memberi manfaat kepada rakyat dan komuniti perniagaan di Malaysia. "Saya pasti keupayaan syarikat Malaysia sebagai satu syarikat penerbangan yang berdaya maju dan perlu dicontohi yang lain. Semoga yang terbaik untuk Pesawat Kargo A321F," demikian titah Al-Sultan Abdullah.Turut hadir dalam majlis itu Menteri Pengangkutan Anthony Loke, Ketua Pegawai Eksekutif Capital A Tan Sri Tony Fernandes dan Ketua Pegawai Eksekutif Teleport Pete Chareonwongsak.

(Al Sultan Abdullah Ri’ayatudin Al Mustaffa Billah Shah)


Pengerusi Westports Holdings Bhd meninggal dunia pada usia 78 tahun

PULAU INDAH, 12 Julai- Pengerusi Westports Holdings Bhd (Westports Holdings) Tan Sri Gnanalingam Gunanath Lingam meninggal dunia pada usia 78 tahun.Pemergian itu satu kehilangan besar kepada Westport Malaysia.Ketua Pegawai Eksekutif Westport Malaysia Eddie Lee Min Tat yang ditemui pemberita berkata, "29 tahun lalu mendiang mengubah Pelabuhan Klang menjadi pelabuhan mega di dunia, terbesar di Malaysia, kedua terbesar di Asia Selatan dan ke-12 terbesar di pelabuhan. Ya... Saya rasa mendiang mencipta Westport."Sekarang terdapat seramai 5,007 pekerja. Mendiang membawa inspirasi yang sangat baik kepada kepimpinan. Mendiang juga mentor yang baik," katanya.Mendiang meninggalkan seorang balu dan tiga orang anak.


Raja Permaisuri Agong berkenan ke Majlis Santapan Hi-Tea di Istana Negara

KUALA LUMPUR, 12 Julai- Raja Permaisuri Agong Tunku Hajah Azizah Aminah Maimunah Iskandariah berkenan berangkat ke Majlis Santapan Hi-Tea di Istana Negara. Keberangkatan tiba Tunku Azizah diiringi Sultanah Terengganu Sultanah Nur Zahirah; Tengku Permaisuri Selangor Tengku Permaisuri Hajah Norashikin Abdul Rahman; Raja Permaisuri Perak Tuanku Zara Salim; Raja Puan Muda Perlis Tuanku Hajah Lailatul Shahreen Akashah Khalil dan Raja Perempuan Kelantan Tengku Anis Tengku Abdul Hamid. Turut mengiringi, isteri Perdana Menteri Datuk Seri Dr Wan Azizah Wan Ismail dan isteri Timbalan Perdana Menteri Datin Sri Ruziah Mohd Tahir. Seramai 350 tetamu hadir majlis santapan itu yang terdiri daripada pereka fesyen tempatan, ahli politik, selebriti serta pempengaruh. Acara itu turut diserikan dengan persembahan nyanyian serta pertunjukan busana tradisional songket dan Tenun Pahang oleh pereka fesyen Datuk Radzuan Radziwill.Petunjukan busana itu memperlihatkan 60 peragaan melibatkan Tenun Pahang Diraja, songket Yayasan Tuanku Nur Zahirah, batik Pink Jambu dan telepuk yang juga daripada Tenun Pahang Diraja. Selain itu sebanyak 70 busana peribadi Raja Permaisuri Agong turut dipamerkan bagi tatapan tetamu yang hadir pada majlis berkenaan.

(Raja Permaisuri Agong Tunku Azizah Aminah Maimunah Iskandariah bertitah pada Majlis Santapan Hi-Tea di Istana Negara/Foto BERNAMA)


RM20 juta diperuntuk MARA Perlis giat program keusahawanan

KANGAR, 12 Julai- Majlis Amanah Rakyat (MARA) Negeri Perlis memperuntukkan RM20 juta tahun ini bagi melaksanakan pelbagai program keusahawanan bagi melahirkan usahawan berdaya maju di Perlis.Peruntukan berkenaan disasarkan untuk memberi manfaat kepada 1,200 usahawan dalam pelbagai bidang.Menurut Pengarah MARA Negeri Perlis Mohd Azam Jamaluddin, sehingga Jun lalu sebanyak RM8 juta telah disalurkan kepada 1,056 usahawan bagi kemudahan pembiayaan, penyediaan latihan dan pengembangan perniagaan termasuk program pendigitalan perniagaan. Kebanyakan mereka berjaya mengurus serta mengembangkan perniagaan masing-masing."Kita punya fokus utama kita adalah usahawan lepasan Institut Pendidikan MARA seperti GiatMARA, Institut Kemahiran MARA (IKM) dan lain-lain. Ia disebabkan mereka ini mempunyai kemahiran yang tertentu."Kita ambil dia mereka untuk kita perkukuhkan lagi untuk menjadikan usahawan berjaya terutamanya memartabatkan keusahawanan Pendidikan dan Latihan Teknikal dan Vokasional (TVET) dan juga program-program usahawan yang lain," katanya kepada media dalam Majlis Perasmian Penutup Kursus Pemasaran Digital Usahawan Mobilepreneur GiatMARA Negeri di sini.


Kerugian hingga RM382 juta akibat Love Scam

KUALA LUMPUR, 12 Julai - Sebanyak 7,548 kes Love Scam direkodkan sejak 2018 hingga Jun tahun ini melibatkan kerugian lebih RM382 juta.Pengarah Jabatan Siasatan Jenayah Komersil (JSJK) Bukit Aman Datuk Seri Ramli Mohamed Yoosuf berkata, kira-kira 7,200 individu dilapor menjadi mangsa dengan 82% atau 6,251 mangsa adalah wanita."Satu kerugian yang sangat besar sebenarnya. Kalau kita dengar sedih, 'its life time punya savings' yang hilang itu. Bukan sedikit ya. Yang habis bergadai golok pun ada, yang terpaksa pergi menjual harta dan sebagainya pun ada kes-kes yang sedemikian hanya kerana cinta. Sebab itu saya tadi berbisik-bisik dengan pegawai saya, 'the passion become poison' ia menjadi satu racun. Ia bukan sahaja kerugian kepada kewangan sebenarnya kerugian itu jauh daripada itu dari segi pengalaman traumatik," kata Ramli, di sini.

(Ramli bercakap kepada pemberita dalam sidang media selepasMajlis Pelancaran 'trailer' Filem Tempatan Bertajuk "OPPA" di bu Negara)

Filem ini merupakan kerjasama PDRM dengan penggiat seni tempatan yang diterbitkan sebagai usaha meningkatkan kesedaran masyarakat bagi mengelak menjadi mangsa penipuan dalam talian Sementara itu, Ramli berkata sehingga kini JSJK menerima hanya 16 laporan polis berkenaan penipuan perkhidmatan menunaikan wang bantuan eBelia Rahmah."Sejak hebahan media tentang kes ini (sebelum ini 14 kes) hanya dua laporan kes baharu diterima dan selepas itu tiada. Ini merupakan hasil keberkesanan laporan berita yang dikeluarkan pihak media."Jadi, masyarakat (terutama golongan pelajar) telah cakna dan menyedari tentang hal ini. Mereka berhati-hati," katanya.Sehubungan itu, beliau berkata bagi memastikan usaha dan mesej kesedaran dapat disampaikan kepada masyarakat, Ramli berkata JSJK telah mempelbagaikan aktiviti pencegahan antaranya, program sembang santai, ceramah dan pameran di sekolah, rumah ibadat, universiti dan seumpamanya.


KDN sahkan peguam 1MDB ditahan

KUALA LUMPUR, 12 Julai- Menteri Dalam Negeri Datuk Seri Saifuddin Nasution Ismail mengesahkan polis telah menahan bekas peguam 1Malaysia Development Bhd (1MDB) Jasmine Loo Ai Swan Jumaat lepas bagi membantu siasatan isu penyelewengan dana syarikat berkenaan mengikut Seksyen 409 Kanun Keseksaan.

“Loo akan membantu siasatan polis dan kerajaan Malaysia dalam kes 1MDB."Pada masa sama, melalui peguamnya, Jasmine Loo memaklumkan dia bersedia bekerjasama membantu PDRM dan kerajaan", katanya di sini.Pada 20 Januari lepas, Mahkamah Tinggi Kuala Lumpur membenarkan permohonan pihak pendakwaan untuk melucut hak dua kereta mewah dan wang berjumlah RM22,600 milik Loo.Loo dikatakan seorang daripada rakan sekutu ahli perniagaan dalam buruan Low Taek Jho atau Jho Low yang turut terbabit dalam skandal kewangan 1MDB dan disenaraikan sebagai orang yang dikehendaki selepas melarikan diri dan tidak diketahui keberadaannya sehingga kini.

(Menteri Dalam Negeri Datuk Seri Saifuddin Nasution Ismail)


RM110 juta buat baik pulih dan selenggera rumah tentera

KUALA LUMPUR, 12 Julai -Peruntukan sebanyak RM110 juta bagi membaik pulih dan menyelenggara bangunan uzur dan rumah anggota Tentera Darat Malaysia (TDM) di seluruh negara.Panglima Tentera Darat Jeneral Tan Sri Mohammad Ab Rahman berkata, ia merupakan sebahagian daripada RM200 juta yang diumumkan Perdana Menteri Datuk Seri Anwar Ibrahim bagi membaik pulih dan menyelenggara rumah anggota Angkatan Tentera Malaysia (ATM), baru-baru ini."TDM mengucapkan setinggi-tinggi penghargaan kepada kerajaan terutama Perdana Menteri dan Menteri Pertahanan kerana meluluskan peruntukan sebanyak RM200 juta kepada ATM."Namun, difahamkan sebanyak RM110 juta daripada jumlah itu akan diperuntukkan kepada TDM untuk digunakan bagi memperbaiki dan menambah baik serta menyelenggara rumah-rumah keluarga, bangunan penginapan dan lain-lain (premis) yang dilihat membantu Tentera Darat menaik taraf bangunan usang sedia ada," katanya demikian dalam sidang media selepas hadir Perbarisan Penyerapan Pegawai dan Anggota Sukarela Yang Dipertugaskan Sepenuh Masa Ke Dalam Angkatan Tetap di Padang Kawad Kem Kementah, di sini hari ini.Tambah beliau ia dapat meningkatkan moral tentera darat dalam menjalankan tugas dan tanggungjawab yang diberikan.

(Panglima Tentera Darat Jeneral Tan Sri Mohammad Ab Rahman)


Bayaran pencen ikut amaun asal - PM

KUALA LUMPUR, 12 Julai - Pencen dan pencen terbitan pesara kerajaan bagi bulan Julai 2023 hingga Disember 2023 dibayar menggunakan amaun pencen asal, selari ketetapan Mahkamah Persekutuan.Perdana Menteri Datuk Seri Anwar Ibrahim dalam satu kenyataan berkata, pegawai awam yang bersara sebelum 2013, bayaran pencen dikembalikan kepada amaun Disember 2012, bagi yang bersara mulai 2013, bayaran pencen dikembalikan kepada amaun asal semasa bersara.Katanya, ini selaras dengan keputusan Mahkamah Persekutuan yang telah memutuskan bahawa Seksyen 3 dan 7 Akta Penyelarasan Pencen (Pindaan) 2013 adalah tidak sah dan undang-undang sebelum pindaan adalah terpakai dengan sendirinya bagi tujuan penyelarasan pencen."Perbezaan amaun pencen semasa dengan amaun pencen asal terus dibayar dalam bentuk bantuan khas yang dinamakan sebagai Penghargaan Khas Kepada Pesara (PKKP) bagi menjadikan amaun yang diterima oleh pesara sama seperti amaun pencen semasa iaitu amaun pencen pada Jun 2023."Kerajaan sentiasa menghargai sumbangan pesara semasa berkhidmat dan prihatin dengan kebajikan pesara dalam keadaan dan situasi sekarang. Oleh itu, kerajaan juga akan mengkaji semakan gaji perkhidmatan awam dan ia akan turut melibatkan pesara-pesara perkhidmatan awam," menurutnya dalam kenyataan.

Anwar, yang juga Menteri Kewangan, berkata penyelarasan pencen akan dilaksanakan mengikut peratusan kenaikan yang telah ditetapkan selaras dengan Akta Penyelarasan Pencen 1980.Beliau berkata ketetapan itu diputuskan dalam mesyuarat Jemaah Menteri hari ini yang diharap dapat memberikan impak positif kepada kakitangan awam, pesara-pesara perkhidmatan awam dan kerajaan.Pada 27 Jun lepas, Mahkamah Persekutuan memutuskan pindaan undang-undang pada 2013 yang memperkenal skim pencen baharu dan melaraskan bayaran pencen setiap tahun dengan kenaikan dua peratus sebagai kurang menguntungkan pesara dan tidak berperlembagaan.Pada 6 Julai lepas, Anwar berkata kerajaan akan mengumumkan mekanisme khas berkaitan pencen penjawat awam susulan keputusan Mahkamah Persekutuan bahawa undang-undang sedia ada bercanggah dengan Perlembagaan Persekutuan.Sebelum ini, Kesatuan Pekerja Dalam Perkhidmatan Awam (CUEPACS) memohon Jabatan Perkhidmatan Awam (JPA) tidak menuntut semula bayaran kenaikan pencen sebanyak dua peratus yang dilaksanakan sejak 10 tahun lepas kerana ia sudah dinikmati oleh pesara dan jumlah yang diberikan tidak terlalu besar kerana kebanyakan penerima adalah dalam kalangan B40 dan M40.


Hanya syarikat penerbangan sahaja dibenarkan urus pengembara berstatus NTL

PUTRAJAYA, 12 Julai - Proses penghantaran pulang pengembara yang dikenakan perintah Notis Penolakan Masuk (NTL) akan diuruskan oleh syarikat penerbangan berbanding pihak ketiga.Menteri Dalam Negeri Datuk Seri Saifuddin Nasution Ismail berkata perkara itu dipersetujui dalam mesyuarat Kabinet yang dipengerusikan oleh Perdana Menteri Datuk Seri Anwar Ibrahim hari ini. Katanya, keputusan mengembalikan urusan NTL kepada syarikat penerbangan,selari Bab 5, Konvensyen Pertubuhan PenerbanganAwam Antarabangsa (ICAO) dan Akta Imigresen 1959/63."Apabila pengembara ingin berlepas dari lokasi terakhirnya, syarikat penerbangan bertanggungjawab sebelum mengeluarkan pas masuk, dia kena tahu pengembara itu ada ke tidak tiket pergi balik, kemudian mereka akan keluarkan pas masuk. itu adalah standard antarabangsa,” katanya pada sidang media di sini.Dalam tempoh enam bulan pertama tahun ini, hampir 15,000 pengembara dikenakan NTL.Antara sebab utamanya, tidak memiliki tiket pergi balik, alamat tempat tinggal tidak jelas dan tidak cukup wang tunai.Pengembara dari Bangladesh, Pakistan dan India paling ramai dikenakan NTL.


Pantau premis perniagaan bagi kawal kes denggi

BATU BERENDAM, 12 Julai - Pihak Berkuasa Tempatan (PBT) di Melaka diseru untuk melakukan pemeriksaan di setiap premis perniagaan di negeri itu bagi mengawal peningkatan kes demam denggi. Exco Kesihatan, Sumber Manusia Dan Perpaduan Melaka, Ngwe Hee Sem berkata ini termasuk mengadakan gotong royong perdana bagi memberikan kesedaran kepada rakyat. "Kerajaan negeri akan adakan gotong-royong Perdana. Setiap PBT sudah merancang bagi adakan di kawasan masing-masing."Ini merupakan mesej kesedaran buat rakyat di negeri ini bahawa kebersihan sesuatu yang penting", katanya ketika ditemui pada Majlis Pelancaran Minggu Keselamatan dan Kesihatan Pekerjaan di sini.Terdahulu, kes demam denggi di Melaka menunjukkan peningkatan mendadak kepada lebih 101 peratus dengan 526 kes direkodkan sehingga Julai berbanding 261 kes yang dicatatkan dalam tempoh sama tahun lalu.

Sementara itu, Hee Sem turut berkata kes kemalangan industri di negeri berkenaan telah mencatatkan penurunan. Ini dibuktikan menerusi statistik kemalangan yang menurun sebanyak 50 peratus dalam tempoh enam bulan pertama tahun ini berbanding tahun lalu.

Menurutnya lagi, sehingga bulan lalu, sebanyak 214 kes kemalangan di sektor industri telah direkodkan.  Daripada jumlah itu,  terdapat hanya satu kematian dan empat kes hilang upaya kekal (HUK). Manakala selebihnya disifatkan kemalangan yang tanpa hilang upaya kekal (THUK)

(Exco Kesihatan, Sumber Manusia Dan Perpaduan Melaka, Ngwe Hee Sem)


Polis Kelantan tidak tolak warga dua kerakyatan cuba mengundi

KOTA BHARU, 12 Julai- Polis Kelantan tidak menolak kemungkinan ada individu dari negara jiran yang memiliki dua kewarganegaraan akan masuk ke negeri itu untuk mengundi pada Pilihan Raya Umum Dewan Undangan Negeri Ke-15 (PRU DUN Ke-15) nanti.Ketua Polis Kelantan, Datuk Muhammad Zaki Harun berkata, polis Kelantan bakal meningkatkan pemantauan bagi memastikan tiada pengundi yang menggunakan dua kerakyatan.Katanya, tindakan tegas akan diambil sekiranya terdapat pengundi yang berbuat demikian."Kita pastikan pengundi itu layak dan berdaftar dengan Suruhanjaya Pilihan Raya (SPR)."Polis hanya membantu bagi memastikan pengundian berjalan lancar", katanya pada sidang media di Ibu Pejabat Polis Kontinjen (IPK) Kelantan, di sini.Dalam pada itu,Muhammad Zakimenjelaskan kawalan sempadan di negeri berkenaan akan diperketatkan terutamanya pada PRU DUN ke-15 nanti.

(Ketua Polis Kelantan, Datuk Muhammad Zaki Harun)


Cadangan pindaan Perlembagaan mengenai kewarganegaraan bakal dibentangkan kepada MRR

KUALA LUMPUR, 12 Julai- Lapan cadangan pindaan Bahagian III Perlembagaan Persekutuan Berhubung Perkara Kewarganegaraan dijangka dipersembahkan di mesyuarat Majlis Raja-Raja (MRR) yang akan diadakan selepas Pilihan Raya Negeri (PRN).Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said berkata, kerajaan sedang menyiapkan dokumen pembentangan meliputi kesemua cadangan pindaan daripada kerajaan dan pandangan rakyat sebelum dipersembahkan kepada MRR.Katanya, lapan cadangan pindaan itu dikenal pasti berdasarkan dapatan analisis kajian, sesi libat urus, kajian perbandingan perundangan negara-negara lain serta perbincangan dalam Mesyuarat Jawatankuasa Kabinet.Ini termasuk Jawatankuasa Teknikal Pindaan Bahagian III Perlembagaan Persekutuan Berhubung Perkara Kewarganegaraan.Sebarang cadangan pindaan berkaitan perkara kewarganegaraan hendaklah mendapat perkenan MRR selaras dengan kehendak Perkara 159(5) Perlembagaan Persekutuan.Cadangan pindaan turut memerlukan persetujuan Yang Dipertua Negeri Sabah dan Sarawak selaras dengan Perkara 161E(2)(a) Perlembagaan Persekutuan dalam hal pindaan menyentuh hak orang yang lahir sebelum Hari Malaysia untuk menjadi warganegara.Tambah Zalina, kerajaan juga memberi jaminan untuk memelihara kepentingan hak-hak wanita atau ibu warganegara Malaysia dan juga anak-anak mereka.Pindaan itu memberi peluang kesamarataan jantina kepada warganegara Malaysia untuk memperolehi kewarganegaraan anaknya yang lahir di luar negara di bawah Perlembagaan Persekutuan.Kerajaan juga komited dalam membentangkan cadangan pindaan yang adil dan wajar dengan mengambilkira pandangan daripada semua pihak berkepentingan serta suara rakyat.

(Menteri di Jabatan Perdana Menteri (Undang-undang dan Reformasi Institusi), Datuk Seri Azalina Othman Said)


Jabatan Perhilitan pindahkan gajah liar Pos Perwor

(Gajah liar seberat 2 tan yang ditangkap pada 9 Julai lepas)

SUNGAI SIPUT, 12 Julai- Jabatan Perhilitan telah menjalankan operasi memindah gajah liar di Pos Perwor, Sungai Siput, hari ini.  Operasi memindahkan gajah liar itu menggunakan bantuan gajah dari Pusat Konservasi Gajah Kebangsaan (PKGK) Sungai Deka, iaitu Kala dan Suria untuk dijadikan sebagai denak bagi mengumpan gajah liar berkenaan. Penolong Pengarah Pusat konservasi Gajah Kebangsaan (PKGK) Kuala Gandah, Mohammad Abu Huzaifah Abu Samah berkata, operasi tersebut melibatkan seramai 30 anggota dari UTK Perak, Pejabat Perhilitan Daerah Sungai Siput, PKGK Kuala Gandah dan PKGK Sungai Deka.  "Untuk hari ini, kita pindahkan seekor gajah betina berusia lebih kurang 12 ke 15 tahun, merupakan ID Gajah Piah yang untuk makluman di kawasan ini kita menerima enam aduan serius dan kita percaya gajah ini adalah merupakan salah satu gajah dalam kumpulan ID Piah,"katanya.Beliau berkata demikian dalam Operasi Pindah Gajah di Pos Perwor, Sungai Siput.  Tambah beliau, gajah berkenaan merupakan antara gajah yang dipercayai menganggu kawasan penduduk dan Sekolah Kebangsaan Pos Perwor pada bulan lepas.  Gajah liar seberat 2 tan itu telah berjaya ditangkap Jabatan Perhilitan pada 9 Julai lepas.  Tambah Abu, gajah tersebut akan dipindahkan ke habitat asal, mengikut kesesuaian habitatnya.

(Penolong Pengarah Pusat konservasi Gajah Kebangsaan (PKGK) Kuala Gandah, Mohammad Abu Huzaifah Abu Samah)


Trend penglibatan pelajar lelaki dalam bidang kejururawatan meningkat

KUANTAN, 12 Julai- Sebanyak 15 peratus daripada 523 pelajar di Kulliyyah Kejururawatan Universiti Islam Antarabangsa Malaysia (UIAM) merupakan pelajar lelaki.  Penglibatan pelajar lelaki dalam bidang kejururawatan menjadi trend sejak 2015.  Rektor UIAM, Prof Emeritus Tan Sri Datuk Dzulkifli Abdul Razak berkata, selain melatih jururawat perempuan, universiti itu mempunyai kelebihan melatih jururawat lelaki dengan menawarkan pendidikan patuh syariah dan perubatan islamik.  Mereka juga diberi pendidikan secara menyeluruh bukan sahaja kejururawatan malah kelestarian cara mengendalikan kehidupan dalam keadaan pemanasan global.  "Saya dimaklumkan 15 peratus daripadanya adalah pelajar lelaki yang ketika ini menjadi satu trend kita mempunyai keupayaan untuk melatih jururawat lelaki selain jururawat perempuan,"kata Prof Emeritus Tan Sri Datuk Dzulkifli Abdul Razak.Sementara itu, Dekan Kulliyyah Kejujurawatan, Prof Madya Dr Muhammad Kamil Che Hassan berkata, setiap tahun, seramai 150 pelajar termasuk pelajar lelaki ditawarkan melanjutkan pengajian dalam bidang itu selama empat tahun.  Keperluan jururawat lelaki adalah tinggi dalam dewan bedah dan wad kecemasan.  "Keperluan jururawat lelaki di sektor hospital atau klinik kesihatan membabitkan kekuatan fizikal, mereka perlukan jururawat lelaki dalam dewan bedah dan di wad yang memerlukan penjagaan kepatahan tulang, contohnya di kecemasan, jadi perminatan dalam bidang ini lebih tinggi,"katanya. Beliau berkata demikian kepada pemberita selepas Persidangan Antarabangsa Kejururawatan Antarabangsa Ke-3 yang dirasmikan Timbalan Menteri Pendidikan Tinggi, Datuk Mohammad Yusof Apdal di Kuantan, Pahang.  Persidangan hari ini dan esok, menghimpunkan 200 peserta dalam bidang kejururawatan termasuk dari Indonesia, Thailand, Hong Kong dan Singapura.  Mereka membentangkan perkambangan dan cabaran dihadapi oleh industri penjagaan kesihatan termasuk jururawat, serta langkah-langkah diambil bagi memastikan penyediaan tenaga kerja berkualiti dan mampan dalam sektor penjagaan kesihatan.

(Prof Emeritus Tan Sri Datuk Dzulkifli Abdul Razak (KIRI) dan Prof Madya Dr Muhammad Kamil Che Hassan)


Status mediasi ganti rugi PAKS Rantau Manis 29 Oktober

KOTA BHARU, 12 Julai - Mahkamah Tinggi Kota Bharu menetapkan 29 Oktober depan sebagai pengurusan kes bagi mengetahui status mediasi berhubung tuntutan 291 keluarga peserta bagi Projek Agropolitan Kelantan Selatan (PAKS) Rantau Manis, Gua Musang terhadap pihak Lembaga Kemajuan Kelantan Selatan (KESEDAR). Hakim Mahkamah Tinggi Malaya Kota Bharu Datuk Mohamad Abazafree Mohd Abbas menetapkan tarikh itu selepas sesi mediasi antara keluarga peserta yang diwakili peguam, Hisham Fauzi manakala KESEDAR diwakili, Arham Rahimi Hariri. Menurut peguam, Hisham Fauzi pihaknya memberikan tiga cadangan penyelesaian kepada KESEDAR untuk dipertimbangkan dan sekiranya tiada keputusan, tarikh bicara kes akan ditetapkan selepas 29 Oktober.  Antara cadangan penyelesaianpeserta dalam mediasi itu adalah untuk memohon kerja semula di ladang kelapa sawit seluas 3.7 hektar dengan status peneroka.  Katanya, peserta juga meminta segala faedah yang ada seperti dalam perjanjian peneroka biasa selain memohon untuk mendapatkan wang sagu hati sebanyak RM8,400 untuk satu keluarga.  Menurutnya,peserta yang juga plaintif memohon supaya KESEDAR memberi hak milik tanah seluas 0.2 hektar iaitu tapak rumah dan kebun koko kepada mereka.  Ujarnya, jumlah keseluruhan peserta seramai 585 keluarga dan sebahagiannya sudah menandatangani surat persetujuan menamatkan perjanjian mengerjakan tanah ladang dan mereka diberikan hak milik tapak rumah serta ladang koko dan wang gratuiti.


Fokus pelaburan berkualiti tinggi andai mahu tingkat usia persaraan

KUALA LUMPUR, 12 Julai- Malaysia perlu fokus kepada pelaburan berkualiti tinggi dan pelan struktur yang lebih komprehensif, sekiranya bercadang untuk meningkatkan usia persaraan.Pengarah Sosio Ekonomi Persatuan Penasihat Penyumbang Perlindungan Sosial Malaysia (S-P-CAAM), Dr Zouhair Rosli berkata, perubahan struktur perlu dilakukan segera sebelum dapat dilaksana. "Saya setuju untuk tingkatkan usia persaraan tapi dalam masa yang sama, kita perlu tangani masalah yang paling utama iaitu masalah gaji dan ekonomi, gaji yang rendah dan ekonomi yang beroperasi dengan cara murah."Pelaburan yang dijalankan itu haruslah yang berkualiti. Maksudnya yang lebih fokus kepada 'digital ict' dan mesin dan peralatan,"katanya.Beliau ditemui dalam Forum khas bertajuk 'mencari solusi demi masa depan pekerja Malaysia selepas bersara' anjuran S-P-CAAM, di Kuala Lumpur. Sebelum ini, Pasaran Buruh Masa Hadapan (EU-ERA) menjangkakan had usia persaraan di negara ini akan dinaikkan daripada 60 ke 65 tahun dalam beberapa tahun akan datang.Beberapa negara seperti Jepun, Australia dan beberapa negara Eropah telah menaikkan usia persaraan secara beransur-ansur hingga mencapai usia 67 tahun.

(Pengarah Sosio Ekonomi Persatuan Penasihat Penyumbang Perlindungan Sosial Malaysia (S-P-CAAM), Dr Zouhair Rosli)


11 individu dianugerah biasiswa YDPA

KUALA LUMPUR, 12 Julai- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat ke Majlis Penganugerahan Biasiswa Yang di-Pertuan Agong (BYDPA) Tahun 2023 di Istana Negara hari ini.Pada majlis tersebut, Seri Paduka Baginda berkenan mengurniakan biasiswa kepada 11 penerima iaitu enam orang di peringkat Doktor Falsafah (PhD) dan lima orang di peringkat Sarjana (Penyelidikan).Biasiswa tersebut merupakan biasiswa berprestij negara yang mula diperkenalkan pada tahun 2006.Sehingga tahun ini, seramai 198 warganegara Malaysia telah menerima penajaan tersebut iaitu 100 orang di peringkat PhD dan 98 orang di peringkat Sarjana dalam pengajian Ekonomi, Undang-undang, Sains dan Teknologi serta Kewangan Islam.

(Biasiswa tersebut merupakan biasiswa berprestij negara yang mula diperkenalkan pada tahun 2006)


Masalah integriti, polis Perak tidak berkompromi dengan pegawai

IPOH, 12 Julai- Polis Perak bertegas tidak akan berkompromi dengan mana-mana pegawai dan anggota yang terlibat dengan masalah integriti dan salah guna kuasa.  Ketua Polis Perak, Datuk Seri Mohd Yusri Hassan Basri berkata ia susulan penahanan enam anggotanya di sebuah pusat hiburan di Manjung, Sabtu lalu.  Jelas beliau, arahan telah diterima daripada pengurusan Bukit Aman untuk membuat pertukaran dalaman terhadap keenam-enam anggota terlibat.  "Saya menyerahkan kepada JIPS Bukit Aman dan JIPS PDRM Perak untuk menjalankan siasatan ke atas mereka ini.Perkara ini masih dalam siasatan dan kita akan ambil tindakan segera di mana arahan daripada pucuk pimpinan untuk menukarkan mereka daripada posisi asal ke posisi baharu, telah pun dibuat," kata Mohd Yusri kepada pemberita selepas menghadiri Program Derma Darah PDRM Perak sempena Hari Polis ke-216, di sini.

(Ketua Polis Perak, Datuk Seri Mohd Yusri Hassan Basri sempat beramah mesra dengan anggota yang hadirpada Program Derma Darah PDRM Perak sempena Hari Polis ke-216)

Serbuan pada pukul 11.30 malam, Sabtu lalu dilakukan oleh Jabatan Integriti dan Pematuhan Standard (JIPS) Bukit Aman dan Jabatan Agama Islam Perak (JAIPK). Pemeriksaan lanjut mendapati seorang daripada anggota terbabit positif alkohol manakala seorang lagi positif dadah jenis ganja.  Seramai 350 penderma menyertai program tersebut yang diadakan bertujuan membantu Hospital Raja Perempuan Bainun (HRPB) Ipoh menambah bekalan darah.


Penyerapan terbesar, 491 anggota diserap ke dalam TDM

KUALA LUMPUR, 12 Julai- Seramai 26 pegawai dan 465 anggota Lain-Lain Pangkat diserap ke dalam 16 Kor dan Rejimen Tentera Darat Malaysia (TDM), hari ini. Ia selepas mendapat kelulusan Majlis Angkatan Tentera Ke-608 yang telah bersidang pada 14 Jun lepas setelah mendapat perkenan Yang di-Pertuan Agong.Menurut Panglima Tentera Darat (PTD), Jeneral Tan Sri Datuk Seri Mohammad Ab Rahman, ia merupakan penyerapan terbesar pegawai dan sukarela selepas kali terakhir diadakan pada 2020."Langkah ini selari dengan objektif kedua dalam perintah ulung iaitu kemampanan organisasi melalui pengukuhan sumber manusia yang berpengetahuan, berkemahiran dan bersikap luhur.Justeru itu, perancangan masa depan dan hala tuju askar wataniah adalah untuk meningkatkan pengetahuan anggota sukarela agar setanding dengan anggota tetap," kata Mohammad kepada pemberita di ibu negara, hari ini.Penyerapan itu sekali gus dapat membantu kebajikan mereka menerusi bayaran pencen, peluang melanjutkan pengajian, pinjaman bayaran perumahan dan perkhidmatan luar negara.

(Panglima Tentera Darat (PTD), Jeneral Tan Sri Datuk Seri Mohammad Ab Rahman)


Program Sentuhan Madani, Anwar dijangka umum berita gembira

ALOR SETAR, 12 Julai- Perdana Menteri, Datuk Seri Anwar Ibrahim akan merasmikan program Sentuhan Madani peringkat negeri Kedah bersama pesawah, nelayan, penoreh getah dan pekebun kecil di Lembaga Kemajuan Pertanian Muda (MADA), Ampang Jajar, Sabtu ini.Pengerusi Lembaga Kemajuan Pertanian Muda (MADA) Datuk Dr Ismail Salleh berkata program itu bakal menghimpunkan 15,000 golongan berkenaaan termasuk penduduk sekitar Kedah .  "Pelbagai pengisian menarik bakal disediakan antaranya sentuhan secara langsung untuk enam kelompok masyarakat berkaitan."Anwar juga dijangka mengumumkan beberapa berita gembira kepada kumpulan sasar yang hadir pada program berkenaan.  "Kita juga mengharapkan masyarakat berdekatan terutamanya rakyat Kedah untuk sama-sama hadir," katanya selepas meninjau tapak program di ibu pejabat MADA Kedah.  Katanya, program Sentuhan Madani melibatkan keseluruhan agensi di bawah Kementerian Pertanian dan Keterjaminan Makanan. Program berlangsung bermula pukul 9.00 hingga 11.30 pagi.Selain daripada program MADA, Anwar dijangka hadir merasmikan Karnival Usahawan Desa (KUD) di Sungai Petani pada sebelah petang.

(Selain daripada program MADA, Anwar dijangka hadir merasmikan Karnival Usahawan Desa (KUD) di Sungai Petani pada sebelah petang)


PRU DUN: BN Negeri Sembilan akan umum calon awal

SEREMBAN, 12 Julai - Barisan Nasional Negeri Sembilan akan mengumumkan senarai calon yang bertanding pada PRU DUN negeri itu dalam masa terdekat.Pengerusi Badan Perhubungan UMNO Negeri Sembilan, Datuk Seri Jalaluddin Alias berkata senarai calon sudah dihantar kepada Presiden Parti untuk disaring dan dipertimbangkan. "Calon yang dikemukakan adalah gabungan muka lama dan baharu."Paling penting adalah calon berwibawa dan sedia berkhidmat untuk rakyat."Saya meneliti kekuatan dan kemampuan setiap calon sebelum disenarai pendek untuk dihantar kepada Presiden", katanya ketika ditemui media pada Majlis Ramah Mesra Bersama Kepimpinan Masyarakat Orang Asli Negeri Sembilan di sini.Tambahnya permohonan parti itu untuk mendapatkan dua kerusi tambahan belum dimuktamadkan dan dijangka akan diputuskan oleh Majlis Presiden Pakatan Harapan (PH).Terdahulu media melaporkan BN di negeri itu ditawarkan 16 kerusi DUN namun membuat permohonan untuk tambahan dua kerusi lagi membolehkan kedudukan sama rata antara BN dan Pakatan Harapan (PH).Sementara itu, Jalaluddin menjelaskan UMNO Negeri Sembilan sedia bertanding di Dewan Undangan Negeri (DUN) Jeram Padang selepas MIC mengumumkan tidak bertanding pada Pilihan Raya Umum Dewan DUN (PRU DUN Ke-15) kali ini.Jalaluddin berkata pihaknya akan berbincang dengan Presiden UMNO, Datuk Seri Dr Ahmad Zahid Hamidi mengenainya sebelum keputusan dimuktamadkan."UMNO bersedia untuk menghantar atau pun memilih calon dalam kalangan pimpinan UMNO. Jika ini dipersetujui oleh presiden dan pimpinan BN, maka kita ada beberapa calon yang bakal kita pertaruhkan di Jeram Padang," katanya.Terdahulu media melaporkan MCA dan MIC mengumumkan tidak akan bertanding pada PRU DUN ke-15 di keenam-enam negeri terlibat pada bulan hadapan.  Pada Pilihan Raya Umum ke-14 (PRU 14) lalu , Pakatan Harapan (PH) menguasai 20 kerusi manakala Barisan Nasional 16 kerusi.

(Pengerusi Badan Perhubungan UMNO Negeri Sembilan, Datuk Seri Jalaluddin Alias)


Kes kanak-kanak mati lemas, guru taska mengaku tidak bersalah

IPOH, 12 Julai- Seorang guru taska dihadapkan ke Mahkamah Majistret Ipoh atas pertuduhan cuai sehingga menyebabkan kanak-kanak di bawah jagaannya mati lemas, April lalu.  Tertuduh, Esther Christina Samuel Ponniah, 58 tahun, bagaimanapun mengaku tidak bersalah selepas pertuduhan terhadapnya dibacakan di hadapan Majistret Jesseca Daimis. Mengikut kertas pertuduhan, beliau didakwa sebagai orang yang mempunyai pemeliharaan ke atas V. Thanes Nair, 4 tahun, telah meninggalkan kanak-kanak itu tanpa pengawasan dan pemeliharaan untuk satu tempoh yang tidak berpatutan.  Kesalahan itu dilakukan di kolam renang di The Centro Club, Jalan Sri Klebang 2, Bandar Baru Sri Klebang di dalam daerah Ipoh pada pukul 10.20 pagi, 17 April 2023.  Pertuduhan terhadap wanita itu dikemukakan Timbalan Pendakwa Raya, Syahirah Azahar mengikut Seksyen 33(1)(a) Akta Kanak-kanak 2001 yang membawa hukuman denda hingga RM20,000 atau penjara sehingga lima tahun atau kedua-duanya.  Mahkamah kemudiannya membenarkan jaminan RM2,500 dengan seorang penjamin dan menetapkan 23 Ogos depan sebagai tarikh sebutan semula. Sebelum ini, media melaporkan pada 23 April lalu, seorang kanak-kanak lelaki meninggal dunia setelah tujuh hari dirawat di Unit Rawatan Rapi Pediatrik (PICU) Hospital Raja Permaisuri Bainun (HRPB).  Kejadian terjatuh ke dalam kolam renang taska itu berlaku pada hari pertama ibu mangsa menghantar anaknya ke pusat jagaan berkenaan.

(Kejadian terjatuh ke dalam kolam renang taska itu berlaku pada hari pertama ibu mangsa menghantar anaknya ke pusat jagaan berkenaan)


Pemerkasaan wanita, tanggungjawab bersama - LPPKN

KUALA LUMPUR, 12 Julai- Usaha menggilap bakat dan potensi wanita dan kanak-kanak perempuan adalah menjadi tanggungjawab bersama.Pengarah Bahagian Penyelidikan Kependudukan & Keluarga (LPPKN), Irwan Nadzif Mahpul berkata golongan itu mampu menjadi penyumbang terhadap pembangunan ekonomi, sosial, keluarga, masyarakat dan negara.Hari Penduduk Sedunia pada tahun ini mengangkat tema sambutannya iaitu "Mengorak Kuasa Kesaksamaan Gender: Memperkasa Suara Wanita dan Kanak-Kanak Perempuan Bagi Membuka Peluang Dunia Tanpa Batas."Tema itu selaras dengan inisiatif kerajaan untuk menangani isu kependudukan secara kolektif dalam usaha memperkasa peranan wanita dan mengarus perdana jantina dalam pembangunan negara."Menurut kajian Pertubuhan Bangsa Bersatu (PBB), 40% daripada wanita di seluruh negara masih lagi gagal membuat keputusan berkenaan dengan kesihatan seksual mereka. 1/4 wanita daripada negara yang berpendapatan rendah dan menengah, tidak mengetahui tentang jumlah bilangan anak yang sesuai untuk sebuah keluarga. Lebih daripada 2/3 daripada 800 juta penduduk dunia yang tidak tahu membaca adalah wanita. Jadi, masih wujud lagi isu ketidaksaksamaan jantina yang perlu kita perjuangkan. Ini kerana wanita & kanak perempuan meliputi hampir separuh daripada penduduk dunia dan juga penduduk Malaysia," kata Irwan Nadzif ketika ditemu ramah secara maya dalam Program Selamat Pagi Malaysia, hari ini.

Berdasarkan statistik PBB, 49 peratus daripada lebih 8 bilion orang penduduk adalah populasi wanita dan kanak-kanak perempuan.Keadaan sama berlaku di Malaysia apabila lebih 15 juta orang adalah wanita dan kanak-kanak perempuan daripada 33 juta jumlah penduduk.


Perdaya pelaburan tidak wujud, pegawai bank diheret ke mahkamah

KAMPAR, 12 Julai- Seorang bekas pegawai bank bakal berdepan hukuman penjara maksimum 10 tahun dan sebatan jika didapati bersalah atas dua pertuduhan, menipu pelaburan tidak wujud membabitkan nilai RM110,000. Tertuduh, M. Pathmanathan, 43 tahun yang dihadapkan ke Mahkamah Majistret Kampar mengaku tidak bersalah terhadap dua pertuduhan itu.  Bagi pertuduhan pertama, dia didakwa telah memperdaya S. Kogeelan, 32 tahun untuk masuk pelaburan berjumlah RM30,000 pada Mac 2023.  Bagi pertuduhan kedua pula, tertuduh telah mendorong M.Jessinta Mary, 52 tahun menyerahkan wang berjumlah RM80,600 kepadanya secara pindahan ke akaun peribadi bagi tujuan pelaburan itu.

Perbuatan itu dilakukan pada Oktober 2021 dan September 2022.

Kedua-dua pertuduhan dikemukakan mengikut Seksyen 420 Kanun Keseksaan, jika sabit kesalahan boleh dipenjara antara setahun hingga 10 tahun dan dengan sebat serta denda.  Majistret A Hafiizh Abu Bakar membenarkan tertuduh diikat jamin RM23,000 bagi kedua-dua pertuduhan dengan seorang penjamin.  Sebutan semula kes ditetapkan pada 26 Julai depan untuk serahan dokumen.


Akta Kerja 1955 dikaji semula - KSM

PUTRAJAYA, 12 Julai- Kementerian Sumber Manusia (KSM) telah mengarahkan Talent Corporation Malaysia Bhd (TalentCorp) untuk membuat kajian berkenaan Akta Kerja 1955.Menurut Timbalan Menterinya, Mustapha Sakmud, kajian tersebut telah berjalan dan bakal dibentangkan dalam masa terdekat."Setakat ini pihak kementerian kita sedang amanahkan kepada TalentCorp untuk membuat kajian bagi pihak pengurusan kementerian meneliti sebelum membentangnya di peringkat kabinet," katanya pada sidang media majlis Pelancaran Program DOSH 1648K Virtual Steps Challenge Bersama Industri sempena Minggu Keselamatan dan Kesihatan Pekerjaan (OSHWEEK) 2023 di sini.Sebelum ini, media melaporkan banyak syarikat ternama membuat kerahan kerja pekerja terhadap pelajar praktikal tanpa dibayar elaun. Susulan itu, KSM diminta menyiapkan laporan penuh mengenai dakwaan berkenaan.

(Sebelum ini, media melaporkan banyak syarikat ternama membuat kerahan kerja pekerja terhadap pelajar praktikal tanpa dibayar elaun)


SPRM cari Datuk Justin

PUTRAJAYA, 12 Julai- Seorang lelaki tempatan bergelar Datuk dicari Suruhanjaya Pencegahan Rasuah Malaysia (SPRM) bagi membantu siasatan berkaitan agensi itu.Menurut kenyataan SPRM, lelaki berkenaan dikenali sebagai Datuk Justin Lim Hwa Tat."Justin Lim yang berumur 47 tahun mempunyai alamat terakhir di No. 54, Jalan SS 22/27 Damansara Jaya, 47400 Petaling Jaya, Selangor."Orang ramai yang mengenali atau mempunyai maklumat mengenai lelaki itu diminta menghubungi pegawai penyiasat, Freddick Makiun menerusi talian 03-88700480 atau 014-8595925 atau e-mel kepada This email address is being protected from spambots. You need JavaScript enabled to view it. ," katanya.


Hujan lebat di India, 12 rakyat Malaysia terputus hubungan

PUTRAJAYA, 12 Julai- Kementerian Luar Negeri melalui Suruhanjaya Tinggi Malaysia di New Delhi, India sedang giat menyelaras usaha dengan pihak berkuasa tempatan untuk mengesan 12 rakyat Malaysia yang terputus hubungan ekoran fenomena hujan lebat di pergunungan Manali, Himachal Pradesh pada 9 Julai lalu.Menurut Kementerian Luar Negeri, pihaknya akan terus memantau perkembangan di Himachal Pradesh itu."Rakyat Malaysia yang memerlukan bantuan konsular diminta untuk berhubung terus dengan Suruhanjaya Tinggi Malaysia di New Delhi."Rakyat Malaysia perlu lebih berhati-hati dan terus berwaspada serta sentiasa mengikuti perkembangan cuaca di setiap lokasi dikunjungi."Sebarang perkembangan terkini mengenai status rakyat Malaysia yang terkesan dalam kejadian ini akan dimaklumkan dari semasa ke semasa."Suruhanjaya Tinggi Malaysia di New Delhi boleh dihubungi menerusi talian +91 85955 50594 atau laman sesawang, This email address is being protected from spambots. You need JavaScript enabled to view it.," menurut kenyataan tersebut.


PM beri amaran henti main isu 3R kepada pemimpin politik

KUALA LUMPUR, 11 Julai- Perdana Menteri, Datuk Seri Anwar Ibrahim, malam ini memberi amaran terakhir kepada semua pihak termasuk pemimpin politik tanpa mengira pangkat dan kedudukan supaya berhenti memainkan isu bangsa, agama dan institusi diraja (3R), semata-mata untuk mengekalkan serta meraih kuasa.Beliau berkata, polis dan Suruhanjaya Komunikasi dan Multimedia (MCMC) akan memantau semua isu berkaitan 3R yang dibangkitkan serta  mengambil tindakan jika didapati menimbulkan huru-hara dan mengorbankan kepentingan rakyat pelbagai kaum serta agama di negara ini."Jadi setakat ini, cukup dengan mesej ini, maknanya amaran terakhir daripada kerajaan, saya selaku perdana menteri tidak ada pilihan lain kerana desakan daripada kalangan berfikir untuk pertahankan keselamatan negara."Ini mengatasi kepentingan kerana orang tertentu merasakan kedudukan mereka terlalu tinggi dan hebat, tidak mungkin terdakwa atau tercabar. Kita tidak boleh pandang dan pilih kedudukan, pangkat, keturunan atau kekayaan. Saya anggap keadaan ini sudah sampai agak serius kerana sudah puluhan tahun, kita belum nampak dan lihat kenyataan yang melampau dan dibiarkan,"katanya. Beliau berkata demikian dalam sidang media selepas mempengerusikan Mesyuarat Majlis Perundingan Pimpinan Kerajaan Perpaduan di ibu negara.


PRU DUN ke-15: Kerajaan Perpaduan sudah muktamadkan pembahagian kerusi

(Sidang media selepas Mesyuarat Majlis Perundingan Pimpinan Kerajaan Perpaduan)

KUALA LUMPUR, 11 Julai- Majlis Perundingan Pimpinan Kerajaan Perpaduan telah memuktamadkan pembahagian kerusi di enam negeri bagi menghadapi Pilihan Raya Dewan Undangan Negeri (PRU DUN ke-15) pada 12 Ogos ini.Perdana Menteri Datuk Seri Anwar Ibrahim mengesahkan perkara tersebut selepas mempengerusikan mesyuarat tersebut malam ini."Dimuktamadkan di semua negeri, ada satu dan dua negeri sahaja (yang ada persoalan) kita akan bincang dan selesaikan malam ini. Pengumuman calon, dalam dua ke tiga hari lagi kita akan bagi tarikh,"katanya.Turut hadir beberapa pemimpin utama Kerajaan Perpaduan iaitu Pengerusi Barisan Nasional (BN) yang juga Presiden UMNO Datuk Seri Dr Ahmad Zahid Hamidi, Ketua Whip Gabungan Parti Sarawak (GPS) Datuk Seri Fadillah Yusof dan Presiden Parti Amanah Negara Datuk Seri Mohamad Sabu.Sementara itu, Perdana Menteri yakin Kerajaan Perpaduan mampu menawan keenam-enam negeri dalam Pilihan Raya DUN ke-15 yang akan diadakan tidak lama lagi. "Saya percaya dan tambah yakin, mesyuarat pada malam ini memberi penekanan kuat tentang keperluan keutuhan Kerajaan Perpaduan menjamin kestabilan supaya dapat memacu pertumbuhan ekonomi serta menjamin kemakmuran dan kesejahteraan rakyat,"katanya.Beliau berkata demikan dalam sidang media selepas Mesyuarat Majlis Perundingan Pimpinan Kerajaan Perpaduan di ibu negara. Mengangkat tema 'Perpaduan Demi Kestabilan dan Kemakmuran' , ia diharap mampu memacu ekonomi dengan lebih baik.  Perdana Menteri turut memaklumkan kerajaan perpaduan juga sedang giat melancarkan jentera perpaduan melalui Jelajah Perpaduan MADANI di keenam-enam negeri yang terlibat dalam pilihan raya.

(Datuk Seri Anwar Ibrahim pada sidang media selepas Mesyuarat Majlis Perundingan Pimpinan Kerajaan Perpaduan)

Dalam pada itu, negeri-negeri bawah pentadbiran Kerajaan Perpaduan komited dalam membantu jentera di enam negeri yang terlibat dalam PRU DUN ke-15.Ini bagi memastikan kerajaan MADANI terus mendapat mandat di enam-enam negeri tersebut. "Kita daripada kerajaan negeri Sarawak, sebagai anggota Kerajaan Perpaduan komited supaya di peringkat nasional, mesti utuh dan meyumbang ke arah keutuhan negara bangsa serta memberi satu jaminan bahawa tidak ada peralihan kuasa melalui pertukaran yang tidak berlandaskan demokrasi."Sarawak komited dan pertahankan perpaduan yang ada di peringkat nasional supaya kerajaan dapat melaksanakan tanggungjawab seperti mana dikehendaki rakyat supaya Malaysia membangun dan terus menjadi negara yang lebih kompentitif,"jelas Premier Sarawak, Tan Sri Abang Johari Openg."Kerajaan Sabah, inginkan satu perpaduan dan juga kestabilan demi kemakmuran masa depan negara, kerana itu saya telah tekankan dalam mesyuarat bahawa kita komited untuk memberi sokongan yang padu kepada Kerajaan Perpaduan yang dipimpin oleh Perdana Menteri."Insya-Allah Sabah akan turun untuk membantu negeri-negeri yang akan mengadakan pilihan raya nanti,"kata Ketua Menteri Sabah, Datuk Seri Hajiji Noor.


Kes kanak-kanak lemas di taska, jangan sebar dakwaan tidak berasas

IPOH, 11 Julai- Polis memandang serius dakwaan tidak berasas dan penyebaran maklumat palsu melalui media sosial berkaitan kematian seorang kanak-kanak, hari ini.  Ketua Polis Daerah Ipoh, ACP Yahaya Hassan berkata siasatan teliti telah dijalankan dan pihaknya berjaya memperoleh arahan pertuduhan daripada Timbalan Pendakwa Raya.  Tertuduh yang merupakan guru besar taska berkenaan berumur 58 tahun akan didakwa di Mahkamah Majistret Ipoh esok bawah Seksyen 33(1)(A) Akta Kanak-Kanak 2001.  Orang ramai dinasihatkan agar tidak menyalahgunakan platform media sosial dengan membuat dakwaan tidak berasas terhadap pihak berkuasa sehingga menganggu siasatan dan menjejaskan kredibiliti PDRM.  Pada 18 April lalu, polis menerima satu laporan mengenai kejadian mati lemas seorang kanak-kanak lelaki berumur 4 tahun di dalam kolam sebuah taska di Bandar Baru Sri Klebang.  Siasatan dibuat mengikut Seksyen 31(1)(A) Akta Kanak-Kanak 2001 iaitu mengabaikan kanak-kanak dengan cara yang mungkin akan menyebabkannya mengalami kecederaan fizikal.  Laporan mati mengejut (SDR) turut dibuka bagi menyiasat kematian tersebut. Terdahulu tular video di media sosial tindakan pasangan ibu bapa kanak-kanak itu berjalan kaki tanpa kasut dengan memegang sepanduk, mengundang perhatian netizen apabila memaklumkan berbuat demikian demi menuntut keadilan kematian anak mereka pada April lepas.Mereka berjalan kaki dari Bandar Baru Sri Klebang ke IPD Ipoh, dengan membawa sepanduk Justice For Thanes. D. Nilaveni, 40, yang merupakan ibu kepada mangsa mendakwa pusat jagaan kanak-kanak itu cuai ketika menjaga V. Thanes Nair, pada hari pertama mangsa dihantar ke situ.Kanak-kanak itu dilaporkan lemas selepas terjatuh ke dalam sebuah kolam renang yang terletak berhampiran premis berkenaan, sebelum meninggal dunia enam hari kemudian.

(Ketua Polis Daerah Ipoh, ACP Yahaya Hassan)


RTM rangkul anugerah Laporan Berita Sukan Terbaik di Anugerah Asiavision 2023

KUCHING, 11 Julai - Radio Televisyen Malaysia (RTM) berjaya merangkul anugerah Laporan Berita Sukan Terbaik pada Malam Anugerah Asiavision 2023, malam tadi.Ketua Pengarah Penyiaran, Suhaimi Sulaiman berkata Liputan 'Johor Ironman Contest Challenges Competitors' berjaya menewaskan empat lagi penyertaan dalam kategori sama yang disertai stesen-stesen penyiaran awam dan kerajaan daripada 57 negara anggota Kesatuan Penyiaran Asia-Pacifik (ABU).

"Tahniah kepada RTM kerana memenangi 'Best Sport Report Asianvison Award 2023'... Tahniah," kata Suhaimi kepada RTM.Sementara itu, bagi Timbalan Pengarah Berita Ehwal Semasa, Md Shahri Saripan kemenangan itu diluar jangka."Ia satu pengiktirafan kepada wartawan-wartawan sukan berita RTM dan ini merupakan pengiktirafan terbaik yang kita dapatlah sempena Asiavision Award satu bukti bahawa produk RTM adalah produk terbaik di rantau Asia Pasifik," katanya.Sebanyak sembilan anugerah dipertandingkan, antaranya Laporan Berita TV Terbaik dan Laporan Berita Bersiri Terbaik.Malam Anugerah Asiavision 2023 diadakan sempena Mesyuarat Tahunan Kumpulan Berita Anggota ABU dan Forum Berita Global 2023 yang berlangsung selama tiga hari, di Kuching, Sarawak.


UCAM bimbing usahawan dapat sijil halal

NILAI, 11 Julai - Lebih 500 usahawan RISDA dan 150 pemain industri menerima pensijilan halal daripada Jabatan Kemajuan Islam Malaysia (JAKIM). Menurut Timbalan Menteri Kemajuan Desa dan Wilayah, Datuk Rubiah Wang, ia sebagai jaminan kehalalan sesuatu produk atau perkhidmatan, sekaligus menjadi nilai tambah kepada perdagangan antarabangsa."Kita cuba menarik minat para pelajar khususnya dalam mempelbagaikan bidang."Tidak hanya fokus kepada pertanian itu sendiri tetapi juga kita menyediakan kursus-kursus sampingan yang boleh manaiktraf industri pertanian itu sendiri", katanya alam sidang media selepas Majlis Konvokesyen UCAM Kali ke-20 di Dewan Tuanku Canselor Universiti Sains Islam Malaysia (USIM), di sini.Seramai 300 graduan menerima sijil, diploma dan ijazah pada majlis berkenaan.Yang turut hadir, Ketua Pengarah RISDA, Datuk Abdullah Zainal dan Ketua Pegawai Eksekutif UCAM, Faizatul Akmar Datuk Hisan.


Kes kanak-kanak lemas, guru besar taska didakwa esok

IPOH, 11 Julai - Seorang guru besar sebuah taska di Bandar Baru Sri Klebang, Chemor di sini akan dihadapkan ke mahkamah esok kerana disyaki cuai sehingga menyebabkan kematian seorang kanak-kanak lelaki berusia empat tahun, April lalu.Ketua Polis Daerah Ipoh, Asisten Komisioner Yahaya Hassan berkata, guru besar berusia 58 tahun itu akan didakwa atas pertuduhan di bawah Seksyen 33(1)(a) Akta Kanak-kanak 2001.Menurutnya lagi, Pihak polis turut mengesan satu video berdurasi 30 saat dimuat naik pemilik akaun Facebook ‘Sathruhan Manian’ yang menuduh pihak polis tidak menjalankan siasatan telus berkaitan kejadian itu.Justeru, orang ramai dinasihatkan tidak menyalahgunakan platform media sosial dengan membuat dakwaan tidak berasas terhadap pihak berkuasa sehingga menggangu siasatan serta menjejaskan kredibiliti PDRM.Pada 18 April lalu, polis menerima satu laporan mengenai kejadian mati lemas seorang kanak-kanak lelaki berumur 4 tahun di dalam kolam sebuah taska di Bandar Baru Sri Klebang.

(Ketua Polis Daerah Ipoh, Asisten Komisioner Yahaya Hassan)


Polis tutup, lencong jalan sempena pelancaran Bulan Kebangsaan

IPOH, 11 Julai - Beberapa jalan akan ditutup dan akan dilencongkan di sekitar Bulatan Sultan Azlan Shah, Meru Raya, di sini pada Ahad ini (16 Julai) bersempena dengan Majlis Pelancaran Bulan Kebangsaan dan Kibar Jalur Gemilang 2023.Ketua Polis Daerah Ipoh, ACP Yahaya Hassan berkata penutupan dan lencongan akan bermula seawal pukul 7 pagi sehingga acara selesai.

"Antara jalan terlibat adalah Lebuh Meru Raya; Persiaran Meru Raya 1; Persiaran Meru Raya 2; Persiaran Meru Raya 3 dan Persiaran Meru Raya 4. Turut terlibat, Jalan Meru Bestari dan Bulatan Sultan Azlan Shah," kata ACP Yahaya menerusi kenyataan.Sehubungan itu katanya, pengguna jalan raya dinasihat untuk merancang perjalanan dan menggunakan laluan alternatif bagi mengelak terperangkap dalam kesesakan semasa penutupan dan lencongan jalan dilaksanakan.


Pemikiran Yusuf al-Qaradawi perlu diteroka generasi muda - PM

KUALA LUMPUR, 11 Julai - Generasi muda perlu meneroka pemikiran dan semangat ulama tersohor, Syeikh Dr. Yusuf al-Qaradawi dalam menimba ilmu.Perdana Menteri, Datuk Seri Anwar Ibrahim berkata amalan 'Wasatiah' yang ditonjolkan Syeikh Dr. Yusuf al-Qaradawi perlu dijadikan amalan berterusan sebagai rujukan pemikiran baharu.

"Ini sifat seorang da'i, seorang pejuang yang menunjukkan bukan sahaja kesederhaan tetapi tawaduk. Jadi bila dibicarakan soal kesederhanaan itu, itu amalan dia. Kita lihat rupanya, saya ini selayaknya hendak jadi murid pun malu kerana orang ini, tokoh besar dalam dunia ilmu," katanya ketika berucap pada Majlis Pelancaran Buku Autobiografi 'Sang Pelita Umat' Syeikh Dr. Yusuf al-Qaradawi, di sini. Buku Autobiografi Syeikh Dr. Yusuf al-Qaradawi: Sang Pelita Umat mengisahkan perjalanan hidup Syeikh Dr. Yusuf al-Qaradawi serta semangat sejarah perjuangan dan pemikiran kritis tokoh ulama dunia agar dapat diteladani generasi muda.  Sepanjang hayatnya, Allahyarham telah menghasilkan lebih 100 buah buku termasuk naskhah perundangan Islam serta menerima pelbagai pengiktirafan antarabangsa.

Dalam pada itu, Datuk seri Anwar turut mendedahkan Syeikh Dr. Yusuf al-Qaradawi pernah berpesan agar beliau sentiasa mempertahankan martabat islam di mata dunia. Ini termasuk menjalinkan hubungan baik dengan negara luar seperti Amerika Syarikat serta Eropah.“Saya sewaktu di Qatar kebetulan ada Setiausaha AS ketika itu dan Hillary Clinton. Selepas itu saya makan tengah hari dengan Syeikh Yusuf. Berbeza dengan orang yang mengatakan Anwar ini baik dengan Amerika, dia tidak. Pendekatan dia lain. Dia kata dengan saya, 'you bincang pasal apa' (dengan Clinton)?“Saya bincang pasal 1,2,3,4 (merujuk kepada penjelasan perbincangan ketika itu). Okay. Clinton begini begini begini…Dia kata teruskan Anwar. Kita perlu dalam kalangan pemimpin umat Islam, orang yang boleh menyampaikan pandangan kita yang menunjukkan kekuatan, keupayaan dan akhlak yang baik dalam kalangan mereka," katanya.


Asrama pekerja musnah dalam kebakaran

KUCHING, 11 Julai - Sebuah asrama pekerja di rumah asap di Jalan Stutong bersama-sama beberapa kenderaan terpakai yang diletakkan di situ musnah dalam satu kebakaran tengah hari tadi.Menurut Pusat gerakan Operasi Bomba Sarawak dalam kenyataannya, pasukan dari balai Bomba Padungan dan Tebuan Jaya dikejarkan ke lokasi kejadian selepas menerima panggilan kecemasan pada pukul 1.34 tengah hari.Api berjaya dikawal pada 1.59 tengah hari.


Teknologi AI, RTM bergerak seiring peredaran masa dan teknologi

KUCHING, 11 Julai - Seiring peredaran masa dan teknologi, Radio Televisyen Malaysia (RTM) berevolusi dengan teknologi kecerdasan buatan (AI) dalam menambah baik kualiti penyampaian. Penguasaan teknologi itu membolehkan wartawan menambah nilai kepada karya masing-masing.Ketua Pengarah Penyiaran, Suhaimi Sulaiman berkata adaptasi AI turut melatih semula petugas RTM agar kekal relevan dengan perubahan masa terutama melibatkan karya di media digital.

"Macam sekarang kita sudah menggunakan AI dalam sistem arkib kita dan dalam promo orang tengok kita punya promo-promo dalam media digital memang kita gunakan AI, kita gunakan robot yang cantik, hensem untuk menyampaikan promo."Untuk langkah ke hadapan apa yang kita boleh buat kita kena tengok dekat mana aspek AI yang boleh menyenangkan kerja wartawan. Contohnya transkrip bila keluar temuramah orang, kita hanya cari kata kunci," katanya ketika ditemui pemberita pada 2023 ABU News Group Meeting and Global News Forum, di sini.Bertemakan AI, Leading Change and Inspiring a Greener Future, forum menampilkan 28 tokoh media antarabangsa serta lebih 100 pengamal media tempatan dan antarabangsa.


Syarikat tempatan digalak tingkat penggunaan EV komersial

(Tengku Datuk Seri Zafrul Tengku Abdul Aziz pada pelancaran Trak Elektrik Volvo jenis Prime Mover yang pertama di Malaysia dan Asia Tenggara)

SHAH ALAM, 11 Julai- Kemajuan teknologi yang pantas akan membantu menurunkan harga kenderaan elektrik (EV) yang dianggap mahal, ketika ini. Justeru, syarikat-syarikat tempatan perlu mengorak langkah meningkatkan penggunaan kenderaan komersial elektrik dalam perniagaan mereka. Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata langkah itu bagi mencapai matlamat pelepasan karbon sifar bersih menjelang 2050. "Kosnya adalah salah satu faktor dan saya harap dengan kemajuan teknologi dengan ekonomi, kos akan turun yang penting kita mulakan jalan ini dan ini selaras dengan matlamat kerajaan mencapai 'net zero' awal 2050,"katanya.Beliau berkata demikian selepas melancarkan Trak Elektrik Volvo jenis Prime Mover yang pertama di Malaysia dan Asia Tenggara. MITI turut komited untuk menyokong pelabur semasa, seperti Volvo Trucks dan bakal pelabur dengan mewujudkan pertumbuhan ekosistem yang bernilai tinggi.

(Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz)


Malaria: Keputusan semua sampel darah penduduk Taman Perling, negatif - Exco

JOHOR BAHRU, 11 Julai- Ujian darah yang dibuat ke atas seorang kanak-kanak berusia dua tahun di Taman Perling, Johor Bahru, Johor yang disyaki dijangkiti malaria pada 2 Julai lalu, negatif.  Perkara itu disahkan Exco Kesihatan dan Perpaduan Johor, Ling Tian Soon.  Katanya, 458 penduduk termasuk 127 warga asing di kawasan tersebut dipanggil menjalani ujian darah dan semua keputusan ujian itu negatif.  "Kerja-kerja berterusan telah diambil oleh pihak JKNJ dengan meminta penduduk berdekatan supaya menjalani ujian darah."Sehingga hari ini kita belum menerima apa-apa laporan mengenai malaria sama ada ia telah merebak atau sebaliknya, mudah-mudahan ia masih dalam keadaan yang terkawal,"katanya. Sebelum ini, RTM melaporkan seorang kanak-kanak berusia dua tahun disyaki dijangkiti malaria, 2 Julai lalu.

(Exco Kesihatan dan Perpaduan Johor, Ling Tian Soon)


Peruntukan tambahan RM7 juta sempena Tahun Melawat Perak 2024

LENGGONG, 11 Julai - Perak menyalurkan peruntukan tambahan RM7 juta bagi menaik taraf sektor pelancongan sebagai persiapan sempena penganjuran Tahun Melawat Perak (TMP) 2024. Pengerusi Jawatankuasa Pelancongan, Industri, Pelaburan dan Pembangunan Koridor, Loh Sze Yee berkata, RM3.8 juta daripadanya diperuntukan bagi kerja-kerja menaik taraf di seluruh negeri itu manakala baki RM3.2 juta bagi tujuan promosi."Keseluruhan peruntukan adalah RM7 juta sebagai tanbahan dari kerajaan negeri."Kita sedang membuat persediaan. Tapi kita tahu akan ada sentiasa perubahan", katanya."Kita akan nampak permulaan segalanya termasuk hebahan dan promosi selepas majlis Pra pelancaran Tahun Melawat Perak", katanya ketika mengadakan lawatan kerja ke jeti Nelayan MYKP Kampung Chepor di sini.Tambahnya, Kementerian Pelancongan, Seni dan Budaya (MOTAC) telah meluluskan peruntukan sebanyak RM3 juta bagi melaksanakan 12 projek Pelancongan di Perak.  Ini termasuk RM500,000 kepada Majlis Daerah Lenggong (MDL) bagi pembangunan infrastruktur berkaitan Geopark.  Jelas Loh, peruntukan tambahan tersebut adalah usaha kerajaan negeri dalam mencapai sasaran 8.35 juta pelancong domestik dan antarabangsa dengan unjuran pendapatan sehingga RM10 bilion sempena TMP 2024.

(Pengerusi Jawatankuasa Pelancongan, Industri, Pelaburan dan Pembangunan Koridor Perak, Loh Sze Yee)


Kampung Serkat, Pontian dilanda banjir kilat

PONTIAN, 11 Julai- Hujan lebat lebih dua jam dan air pasang mengakibatkan beberapa rumah di Kampung Serkat, Pontian, Johor dinaiki air.  Sekretariat Jawatankuasa Pengurusan Bencana daerah menerusi kenyataan bagaimanapun berkata, tiada keperluan untuk membuka pusat perlindungan sementara, PPS. Keadaan dijangka pulih dalam waktu terdekat selepas paras air mula turun.  Terdahulu, pihaknya menerima panggilan berhubung banjir kilat di kawasan tersebut. Pemantauan segera dibuat bagi memastikan penduduk terjejas dapat dipindahkan jika keadaan memburuk.


Kes guru gigit murid masih dalam siasatan- Fadhlina

KUALA LUMPUR, 11 Julai- Kejadian membabitkan seorang murid yang didakwa digigit guru kini dibawa ke peringkat Jabatan Pendidikan Negeri (JPN) dan diserahkan kepada pihak berkuasa untuk siasatan lanjut.Menteri Pendidikan Fadhlina Sidek memaklumkan, pihaknya kini sedang menunggu keputusan berhubung siasatan itu dan sebarang tindakan akan diputuskan mengikut saluran undang undang berdasarkan aduan, siasatan dan ketelusan."Kita masih menanti siasatan, mengikut undang-undang, dan ini negara hukum prosesnya harus kita lalui."Saya mahu beri bagi jaminan apa sahaja yang berkaitan dengan aduan melibatkan keganasan, ataupun buli mahupun apa sahaja yang melibatkan fizikal kita akan siasat,"katanya.Beliau bercakap kepada pemberita selepas Majlis Digital Utilisation and Technology Awards (DUTA) di Kuala Lumpur.

Terdahulu, seorang wanita yang juga ibu murid berusia enam tahun mendakwa anaknya digigit guru di sekolah menerusi satu hantaran di laman sosoal Facebook.Kata wanita yang menggunakan akaun Eyma Zaideen itu, anaknya selalu bertanya soal cuti sekolah dan wajah anaknya tidak seceria dahulu apabila tiba hari persekolahan.Malah dakwanya, dia terkejut apabila mengetahui hal sebenar yang berlaku kepada anaknya dengan mendakwa seorang guru lelaki tanpa segan menggigit beberapa anggota badan kanak-kanak tersebut.


KKM lancar CPG pengurusan jerawat vulgaris, apnea tidur dan hepatitis B kronik

(Majlis pelancaran Garis Panduan Amalan Klinikal (CPG) pengurusan jerawat vulgaris (edisi kedua), pengurusan apnea tidur obstruktif dan pengurusan hepatitis B kronik dalam kalangan orang dewasa di Putrajaya)

PUTRAJAYA, 11 Julai- Tiga Panduan Amalan Klinikal (CPG) dilancar Kementerian kesihatan (KKM) membabitkan pengurusan jerawat vulgaris (edisi kedua), pengurusan apnea tidur obstruktif dan pengurusan hepatitis B kronik dikalangan orang dewasa.Menurut Pengarah Bahagian Perkembangan Perubatan Kementerian Kesihatan, Dr. Mohd. Azman Yacob, ketiga-tiganya merupakan antara masalah kesihatan yang sering berlaku, cabaran yang unik serta memberi kesan kepada pesakit diseluruh dunia."Pembangunan garis panduan ini adalah usaha kolaboratif pasukan pakar pelbagai disiplin dalam bidang dermatologi, perubatan tidur, hepatologi dan bidang perubatan lain yang berkaitan. Garis panduan ini menyediakan cadangan berasaskan bukti mengenai diagnosis, rawatan dan susulan penyakit tersebut, dengan tujuan untuk meningkatkan penjagaan kesihatan pesakit serta akhirnya ia akan meningkatkan kualiti hidup."Ia dibangunkan melalui kajian yang komprehensif dan terkini terhadap pengetahuan sedia ada mengenai amalan terbaik dalam pengurusan penyakit tersebut,"katanya.Beliau berucap pada majlis pelancaran Garis Panduan Amalan Klinikal (CPG) pengurusan jerawat vulgaris (edisi kedua), pengurusan apnea tidur obstruktif dan pengurusan hepatitis B kronik dalam kalangan orang dewasa di Putrajaya.

(Pengarah Bahagian Perkembangan Perubatan Kementerian Kesihatan, Dr. Mohd. Azman Yacob)


KPM salur peruntukan selanggara SJKC Pulau Pinang

NIBONG TEBAL, 11 Julai -Kementerian Pendidikan (KPM) memperuntukkan RM3.7 Juta kepada 74 buah Sekolah Jenis Kebangsaan Cina (SJKC) di Pulau Pinang bagi tujuan penyelenggaraan.Setiap sekolah bakal menerima RM50,000 bagi tujuan menaik taraf dan menambah baik kemudahan.Timbalan Menterinya, Lim Hui Ying berkata, bantuan akan disalurkan kepada lembaga pengelola sekolah dalam tempoh terdekat. "Tidak kira daripada SJKT atau SJKC. Sekolah yang telah yang membuat permohonan akan mendapat sekurang-kurangnya RM50,000 dan dan mungkin dalam masa satu atau 2 minggu lagi akan disalurkan kepada lembaga pengelola sekolah", katanya ketika selepas mengadakan lawatan ke SJKC Pai Teik di sini.Terdahulu, Hui Ying mengadakan lawatan ke SJKC Chong Kuang, SJKC Kampung Jawi dan SJKT Nibong Tebal.  Menerusi lawatan di empat buah sekolah itu, Hui Ying memperuntukan RM6,70000 bagi tujuan penyelenggaraan sekolah.

(Timbalan Menteri KPM, Lim Hui Ying)


KSM cari jalan tarik belia ceburi pembuatan batik

MARANG, 11 Julai - Kementerian Sumber Manusia, (KSM) akan mencari formula bagi menarik minat golongan muda menceburi industri pembuatan batik menerusi Pendidikan Teknikal dan Latihan Vokasional (TVET).Timbalan Menterinya, Ts Mustapha Sakmud berkata, golongan itu perlu menjadi pelapis industri berkenaan yang dilihat semakin kurang mendapat sambutan."Ini memerlukan kerjasama semua pihak di peringkat sekolah lagi, TVET, Insitiut Pengajian Tinggi, IPT dan sekolah."Ini bagi memastikan anak-anak dapat didedahkan dengan industri kreatif bagi menarik minat mereka", katanya selepas merasmikan program sesi libat urus Tripartite 2023 Zon Timur di Institut Latihan Perindustrian di sini.

(Timbalan Menteri Sumber Manusia, Ts Mustapha Sakmud)


Ceramah politik PN, omong kosong- Nga Kor Ming

BANGI, 11 Julai- Ceramah politik yang dianjurkan Perikatan Nasional tidak mempunyai apa-apa cadangan, formula atau cara untuk mengatasi masalah negara.Menurut Naib Pengerusi DAP, Nga Kor Ming, sebaliknya ia hanyalah omong kosong termasuk idea yang tidak munasabah."Jangan bagi mereka terus rosakkan negara dengan memainkan sentimen-sentimen agama dan juga kaum yang tidak membawa sebarang kebaikan. "Maka adalah sangat penting dengan semangat 'amar makruf nahi mungkar', kita seharusnya bersatu hati untuk mencegah kemungkaran,"katanya.Beliau turut mencabar Presiden Bersatu Tan Sri Muhyiddin Yassin untuk membuktikan Perikatan Nasional bersih dari sebarang salah laku.

(Naib Pengerusi DAP, Nga Kor Ming)


Laporan tragedi Batang Kali, tunggu maklum balas kerajaan negeri - KKR

BANDA HILIR, 11 Julai - Laporan mengenai tragedi tanah runtuh di Batang Kali, Selangor pada Disember lalu sudah disiapkan, namun belum dapat dibentang kepada Jemaah Menteri kerana masih menunggu ulasan daripada kerajaan negeri Selangor.Menteri Kerja Raya, Datuk Seri Alexander Nanta Linggi berkata laporan daripada kerajaan negeri diperlukan, memandangkan Jalan Batang Kali adalah terletak dalam kategori jalan negeri.Selain itu, pihaknya masih menunggu laporan dan pandangan agensi terlibat sebelum ia dapat dibentangkan kepada Kabinet secepat mungkin.

“Laporan sudah siap tapi belum dikemukakan kepada mesyuarat Jemaah Menteri. Di peringkat JKR kita sudah buat kerja kita dan majukan kepada agensi-agensi lain serta berharap mereka dapat siapkan ulasan secepat mungkin."Jalan Batang Kali itu dalam kategori jalan negeri jadi apa-apapun kerajaan negeri Selangor juga ada laporan mengenainya,” katanya pada sidang media selepas merasmikan Persidangan Pegawai Kanan (SOC) JKR 2023, di sini.Tragedi yang berlaku pada pagi 16 Disember lalu melibatkan 92 mangsa dengan 31 terkorban, manakala 61 terselamat di tapak perkhemahan Father's Organic Farm di Jalan Genting, Batang Kali, Selangor.


Usaha baik pulih 40 klinik kesihatan Kedah disambut baik

ALOR SETAR, 11 Julai -Langkah kerajaan pusat membaiki pulih lebih 40-klinik kesihatan di Kedah dengan peruntukan lebih RM10 juta merupakan sesuatu yang ditunggu-tunggu oleh rakyat negeri berkenaan.Pengerusi Panel Penasihat Kesihatan Negeri Kedah, Datuk Samsudin Ahmad berkata, perkara itu adalah wajar memandangkan memandangkan terdapat fasiliti kesihatan di negeri itu yang terlalu uzur." Kita dapati klinik-klinik di negeri ini agak daif dan sangat memerlukan peruntukan."Kita dapati banyak klinik-klinik tidak mampu menampung bilangan pesakit yang terlalu ramai."Harapnya dengan ada pengubahsuaian dapat memberi keselesaan kepada para pesakit terutamanya warga emas", katanya ketika ditemui pemberita di sini.Datuk Aminuddin turut menzahirkan ucapan terima kasih di atas keprihatinan kerajaan meluluskan peruntukan tersebut.

(Pengerusi Panel Penasihat Kesihatan Negeri Kedah, Datuk Samsudin Ahmad)


Keputusan rayuan Najib gugur peguam wakili Tommy Thomas dalam saman RM1.9 juta pada 11 Ogos

PUTRAJAYA, 11 Julai- Mahkamah Rayuan menetapkan 11 Ogos ini untuk memutuskan rayuan Datuk Seri Najib Tun Razak bagi menggugurkan dua peguam dari Tetuan Tommy Thomas daripada mewakili bekas Peguam Negara Tan Sri Tommy Thomas dalam perbicaraan saman RM1.9 juta oleh bekas perdana menteri itu.Panel tiga hakim yang diketuai oleh Datuk Hanipah Farikullah berkata mereka memerlukan masa untuk mempertimbangkan hujah dan kes-kes yang dikemukakan oleh kedua-dua pihak dalam saman itu.Dua lagi hakim yang bersidang ialah Datuk Azimah Omar dan Datuk Azhahari Kamal Ramli.Dalam prosiding hari ini, mahkamah mendengar hujah peguam Datuk Firoz Hussein Ahmad Jamaluddin yang mewakili Najib dan peguam Alan Adrian Gomez yang mewakili Thomas.Najib merayu terhadap keputusan Mahkamah Tinggi pada 19 Ogos tahun lepas yang menolak permohonannya untuk menggugurkan Gomez dan Mervyn Lai Wei Shiung, yang merupakan rakan kongsi Tetuan Tommy Thomas, daripada mewakili Thomas dalam samannya (Najib). Najib memohon pengisytiharan bahawa Thomas telah melakukan misfeasans dalam jawatan awam dan menuntut RM1.9 juta sebagai ganti rugi, termasuk yuran perundingan untuk pasukan audit menyemak dokumentasi bagi penyediaan fakta bagi menangani pendakwaan terhadapnya.

Beliau mendakwa tidak wajar Gomez dan Lai mewakili Thomas kerana mereka dari firma guaman yang sama dengan Thomas.Najib menyaman Thomas dengan mendakwa telah dituduh di mahkamah dalam kes 1Malaysia Development Berhad (1MDB), International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia (SPRM) 2009 dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.Bekas Ahli Parlimen Pekan itu mendakwa pertuduhan terhadapnya adalah sebahagian daripada langkah yang telah dirancang lebih awal oleh Thomas dan ia juga selari dengan perancangan kerajaan Pakatan Harapan ketika itu.Pada 25 Nov tahun lepas, Mahkamah Tinggi membenarkan permohonan Thomas untuk membatalkan saman Najib yang difailkannya terhadapnya (Thomas). Rayuan Najib untuk mengembalikan semula saman akan didengar pada 4 Okt.Terdahulu semasa berhujah Firoz, beliau menumpukan kepada Peraturan 5 Peraturan Profesion Undang-undang (Amalan dan Etiket) 1978 yang menyatakan bahawa peguam tidak seharusnya menerima sesuatu kes sekiranya sukar untuk mengekalkan kebebasan profesional.Beliau mempersoalkan sama ada peguam dari Tetuan Tommy Thomas boleh mengekalkan kebebasan profesional itu dan berhujah bahawa peguam dari firma guaman yang sama tidak seharusnya mewakili rakan kongsi, perunding atau peguam lain dalam perkara yang menjadi perbalahan.Thomas ialah pengasas firma guaman. Beliau menjadi Peguam Negara dari 4 Jun 2018 hingga 28 Feb 2020.Firoz berkata Thomas mempunyai kepentingan kewangan di firma guaman itu, sambil menambah bahawa dengan dua peguam daripada Tetuan Tommy Thomas bertindak untuknya (Thomas), ia akan mewujudkan konflik kepentingan.Sementara itu, Gomez membalas dengan mengatakan Thomas, sebagai perunding dalam firma itu, tidak mempunyai kepentingan kewangan dalam firma tersebut.Beliau berkata saman yang difailkan terhadap Thomas adalah kerana dakwaan melakukan misfeasans dalam jawatan awam semasa beliau menjadi Peguam Negara dan bukan sebagai rakan kongsi firma itu, sambil menambah bahawa tiada konflik kepentingan yang menghalang mereka daripada mewakili Thomas kerana mereka tidak terlibat dalam pertuduhan 1MDB, perkara utama saman Najib.Najib hadir dalam perbicaraan rayuannya hari ini. Isterinya Datin Seri Rosmah Mansor dan anaknya Datuk Mohamad Nazifuddin turut menghadiri prosiding itu.Peguam lain yang turut mewakili Najib dalam rayuan itu ialah Daniel Annamalai, Woo J Enn dan Melody Tham Cheng Yee manakala Lai dan Haikaldin Mahyidin juga mewakili Thomas.- BERNAMA


Program Usahawantani Putra-Perhebat bantu sosio ekonomi pesara tentera

(Timbalan Menteri Pertahanan, Adly Zahari ketika menghadiri lawatan kerja di tapak Program Usahawantani Putra-Perbadanan Hal Ehwal Bekas Angkatan Tentera (Perhebat) di Universiti Putra Malaysia (UPM) Serdang)

SERDANG, 11 Julai- Bakal Pesara dan Veteran Angkatan Tentera Malaysia (ATM) berpeluang menikmati manfaat menerusi Program Usahawantani Putra-Perhebat.Mula dilaksanakan pada Mac lalu, ia merupakan kolaborasi Perbadanan Hal Ehwal Bekas Angkatan Tentera (PERHEBAT) dan Universiti Putra Malaysia (UPM).Timbalan Menteri Pertahanan, Adly Zahari berkata, kerjasama itu turut menyediakan latihan dan bimbingan berstruktur khusus dalam bidang pertanian. "Jadi kita tahu bahawa, ia bermula pada Mac dan hari ini kita boleh melihat sebahagian daripada hasil yang telah kita usahakan."Ini adalah untuk memastikan kita boleh meningkatkan lagi sosio ekonomi anggota veteran kita,"katanya.Peserta ditawarkan dalam dua kategori iaitu Bakal Pesara dan Veteran ATM.Bakal Pesara akan mengikuti latihan dalam industri selama tiga hingga lima bulan dan Veteran ATM berkonsepkan terbuka kepada yang berminat bagi mengusahakan pertanian kelompok di UPM. Tiga fokus utama diketengahkan iaitu tanaman, ternakan dan perikanan.


Kerajaan jamin harga barangan bersubsidi tidak naik sehingga hujung tahun

(Menteri Perdagangan Dalam Negeri dan Kos Sara Hidup (KPDN), Datuk Salahuddin Ayub ketika membuat tinjauan di sebuah pasar raya besar di Setapak, KL)

KUALA LUMPUR, 11 Julai- Kerajaan menegaskan tidak akan berlaku kenaikan harga barangan asas bersubsidi, sekurang-kurangnya sehingga hujung tahun ini.Ia sekali gus menafikan jangkaan berlakunya kenaikan harga secara mendadak bagi barangan berkenaan Ogos ini.Menteri Perdagangan Dalam Negeri dan Kos Sara Hidup (KPDN), Datuk Salahuddin Ayub berkata, pihaknya mendapati harga kesemua barangan keperluan asas bersubsidi adalah terkawal dan kekal pada harga yang telah ditetapkan."Memang menjadi tanggungjwab KPDN, setiap hari kita memantau dan mengawal harga-harga barangan asas rakyat. "Sekali lagi saya menyatakan tinjauan KPDN mendapati, pertama sekali barangan bersubsidi tidak pernah naik dan tidak mungkin naik,"katanya.Beliau ditemui pada sidang media di Econsave Setapak Central di ibu negara.Jelasnya, setakat ini harga barangan asas bersubsidi seperti ayam, telur atau minyak RON 95 serta diesel masih lagi terkawal.Berdasarkan sesi libat urus kementerian bersama 30 industri sebelum ini turut memberi jaminan tidak mungkin berlaku kenaikan harga yang melampau sehingga hujung tahun ini.Beliau meminta agar rakyat tidak mudah terpengaruh dengan propaganda bermotifkan politik menjelang Pilihan Raya Dewan Undangan Negeri (PRU DUN ke-15) yang akan berlangsung tidak lama lagi.Pemantauan akan terus dibuat bagi memastikan pematuhan harga dikuatkuasakan secara berkesan sekali gus mengekang berlakunya ketirisan.

(Menteri Perdagangan Dalam Negeri dan Kos Sara Hidup (KPDN), Datuk Salahuddin Ayub)